Lelaki cenderung jadi mangsa ugutan sebar gambar lucah
Oleh KOSMO!

1 Februari 2022, 4:00 pm
MIAMI, FLORIDA – Satu kajian mendapati bahawa golongan lelaki adalah dua kali ganda lebih terdedah untuk menjadi mangsa peras ugut online sejak permulaan pandemik Covid-19, lapor agensi berita United Press International semalam.
Kajian diterbitkan dalam jurnal Victims & Offenders itu mendedahkan bahawa ugutan yang diterima termasuk melibatkan penyebaran gambar lucah, video dan maklumat peribadi.
Penemuan kajian itu dibuat berdasarkan kaji selidik yang dijalankan ke atas lebih 2,000 penduduk dewasa Amerika Syarikat (AS) pada tahun 2020 dan 2021, ketika waktu kemuncak pandemik Covid-19.
“Ini menunjukkan bahawa lelaki berkemungkinan lebih banyak menghabiskan masa dengan melakukan aktiviti online berbanding wanita ketika pandemik,” kata penulis bersama kajian dari Universiti Antarabangsa Florida, Asia Eaton.
Selain itu, kajian tersebut turut mendapati bahawa golongan muda, berkulit hitam dan wanita asli Amerika selain lesbian, gay, biseksual, transgender (LGBT) turut berisiko tinggi menjadi mangsa kepada jenayah siber yang digelar sextortion.
Sextortion merupakan satu bentuk peras ugut, di mana pemeras ugut mengancam untuk menyiarkan gambar-gambar atau video lucah serta peribadi sekiranya permintaan mereka tidak dipenuhi.

Dalam pada itu, penyelidik bertanyakan kepada 2,006 reponden sekiranya mereka pernah menjadi mangsa jenayah sextortion yang didefinisikan sebagai tindakan mengancam untuk mendedahkan gambar bogel atau lucah sebagai pertukaran kepada pembayaran atau aktiviti seksual.
Daripada keseluruhan responden lelaki, 4.5 peratus mengakui pernah mengalami keadaan itu sejak permulaan pandemik, lebih ramai berbanding wanita sebanyak 2.3 peratus. – AGENSI


PM sambut Tahun Baharu Cina bersama warga emas
Oleh ZULKIFLI MANZOR

1 Februari 2022, 5:02 pm
KUALA LUMPUR – Perdana Menteri, Datuk Seri Ismail Sabri Yaakob meluangkan masa mengunjungi Pusat Jagaan Warga Emas Selangor King George V Silver Jubilee Fund di sini hari ini.
Ismail Sabri berkata, beliau dan isteri, Datin Seri Muhaini Zainal Abidin menyambut Tahun Baharu Cina bersama 33 warga emas di situ sambil beramah mesra dan makan limau bersama mereka.
“Sempena Tahun Baharu Cina, saya bersama isteri dan Menteri Pembangunan Wanita, Keluarga dan Masyarakat, Datuk Seri Rina Harun melawat warga emas di pusat jagaan itu,” katanya dalam satu hantaran di Facebook.
Ismail Sabri berkata, garis wajah penghuni pusat jagaan itu menunjukkan pelbagai pengorbanan, namun terselit kasih sayang yang amat besar di sebalik senyuman.
“Kasihilah ibu dan ayah kita selagi mereka masih ada. Kasih mereka tiada galang ganti. Terima kasih pusat jagaan yang menjaga mereka dengan amat baik,” katanya. – K! ONLINE


Datuk biar cucu di belakang kenderaan sekadar suka-suka
Oleh JAMLIAH ABDULLAH

1 Februari 2022, 4:39 pm
ALOR SETAR – Polis berjaya mengesan pemandu yang membawa dua kanak-kanak di ruangan kargo sebuah pacuan empat roda di lampu isyarat Simpang Tiga Jalan Jitra dekat Kubang Pasu semalam.
Ketua Polis Daerah Kubang Pasu, Superintendan Rodzi Abu Hassan berkata, pihaknya menerima satu rakaman video yang tular di laman media sosial itu pada pukul 2.26 petang semalam.
Katanya, rakaman berdurasi 26 saat tersebut memaparkan kenderaan jenis Toyota Hilux membawa dua penumpang kanak-kanak di ruang kargo belakang tanpa bertutup serta tanpa pengawasan orang dewasa yang boleh mendatangkan bahaya.
“Siasatan awal mendapati kejadian berlaku di lampu isyarat Simpang Tiga Jalan Jitra berhampiran Balai Polis Jitra Lama.
“Bertindak atas maklumat, sepasukan polis Bahagian Siasatan dan Penguatkuasaan Trafik Ibu Pejabat Polis Daerah Kubang Pasu mengesan suspek seorang lelaki di Kampung Kota Mengkuang, Wang Tepus Jitra pada pukul 3 petang semalam,” katanya di sini hari ini.
Beliau berkata, hasil siasatan suspek yang juga datuk kepada kedua-dua kanak-kanak itu mengaku memandu kenderaan tersebut sambil membiarkan dua cucu perempuan duduk di belakang hanya sekadar suka-suka.

“Pihak polis membuka kertas siasatan di bawah Seksyen 336 Kanun Keseksaan (Akta 574) iaitu perbuatan yang membahayakan nyawa atau keselamatan orang lain.
“Sebagai pengajaran bersama pihak polis menyeru agar ibu bapa mengambil iktibar daripada kejadian ini supaya lebih bertanggungjawab dengan keselamatan kanak-kanak,” katanya.- K! ONLINE


‘Rider’ terpaksa panjat pagar, elak bungkusan hilang
Oleh ALWANI ZAFIRAH

1 Februari 2022, 2:56 pm
PETALING JAYA – Tindakan seorang penghantar barang yang terpaksa memanjat pagar rumah pelanggannya bagi mengelakkan bungkusan yang dihantar hilang jika dibiarkan di atas tembok pagar.
Menerusi perkongsian video oleh Amri Saari di media sosial, dia memaklumkan pekerja tersebut telah menunggu hampir 30 minit di luar pagar sambil memanggil pelanggan di dalam rumah, namun tuan rumah masih tidak munculkan diri.
Kemudian, lelaki itu meletakkan bungkusan yang dihantar di atas tembok pagar sebelum bertindak memasuki kawasan rumah agar barang tersebut diletakkan di tempat yang lebih selamat.
Menurut pemilik rakaman tersebut, dia memberitahu bahawa tuan empunya barang ada di dalam rumah ketika lelaki itu datang, tetapi tidak menyedari kehadirannya.
Sementara itu, rata-rata pengguna media sosial memuji kegigihan penghantar barang tersebut dan menasihatkan orang ramai agar lebih peka sekiranya barangan yang dibeli secara dalam talian telah siap untuk dihantar ke rumah.
“Jangan biarkan ‘rider’ tunggu lama, kalau dah buat pesanan kena la peka kalau barang hampir sampai ke rumah, mereka pun nak kejar hantar pesanan yang lain,” kata Apeace.

“Tuan rumah tolong lebih bertanggungjawab bila ada orang nak hantar barang, jangan susahkan orang lain, bila barang hilang akan salahkan pihak penghantar barang juga,” ujar Siti Rabiatul.
Dalam pada itu, ada pengguna yang beranggapan perkara yang dilakukan penghantar barang itu salah kerana memasuki kawasan rumah pelanggan tanpa kebenaran.
“Sepatutnya, biarkan sahaja atas tembok pagar, dan ambil gambar sebagai bukti barangan telah selamat dihantar pada alamat yang betul, tak perlu panjat dan masuk sampai ke dalam sekiranya tidak disuruh,” kata Fahmi. – K! ONLINE


16 PATI Myanmar dicekup, tak sempat bekerja di Lembah Klang
Oleh ROHANA MOHD. NAWI

1 Februari 2022, 3:00 pm
KOTA BHARU – Batalion 8 Pasukan Gerakan Am (PGA) menahan seramai 16 orang pendatang asing tanpa izin (PATI) warga Myanmar termasuk dua wanita di dalam sebuah lori yang dipercayai sedang dalam perjalanan ke Lembah Klang di Kampung Batu Karang, Pasir Mas dekat sini kelmarin.
Dalam tangkapan pada pukul 6 petang itu, anggota PGA turut menangkap pemandu dan kelindan lori berusia dalam lingkungan 30-an yang turut dipercayai berperanan sebagai tekong darat membawa masuk kesemua PATI tersebut.
Pegawai Pemerintah Batalion 8 PGA, Superintendan Mat Shukor Yusof, pihaknya bertindak menahan lori jenis Isuzu itu selepas menerima maklumat mengenai kegiatan penyeludupan PATI.
Menurutnya, selepas kenderaan itu ditahan, pemandunya dilihat berada dalam keadaan mencurigakan sebelum anggota PGA melakukan pemeriksaan di bahagian belakang lori tersebut.
“Pemeriksaan lanjut di bahagian muatan lori itu telah membawa kepada penemuan seramai 14 orang lelaki dan dua wanita PATI warga Myanmar dengan kesemuanya berusia dalam lingkungan 20-an.
“Berdasarkan siasatan, kesemua PATI itu dipercayai akan dibawa ke Lembah Klang untuk bekerja di sana. Selain itu, pemandu lori berkenaan juga dipercayai mengambil upah daripada pihak tertentu untuk membawa kesemua PATI,” katanya dalam satu kenyataan hari ini. -K! ONLINE


Wanita kurang siuman cuba bunuh diri
Oleh MOHD YUNUS YAKKUB

1 Februari 2022, 1:36 pm
KLANG – Seorang wanita dipercayai kurang siuman berjaya dipujuk dan diselamatkan ketika cuba membunuh diri dari tingkat tiga bahagian balkoni belakang sebuah bangunan hotel di Bandar Baru Klang, malam tadi.
Pengarah Bomba dan Penyelamat Selangor, Norazam Khamis berkata, seramai tujuh anggota termasuk pegawai dari Balai Bomba Sungai Pinang dikejarkan ke lokasi kejadian sebaik menerima panggilan kecemasan pukul 8.13 malam.
“Berdasarkan maklumat awal mendapati wanita berusia 34 tahun berkenaan kurang siuman.
“Mangsa yang mempunyai tekanan perasaan itu berjaya dibawa turun menggunakan tangga,” katanya dalam kenyataan hari ini. -K!ONLINE


222 saman trafik pada malam Tahun Baharu Cina
Oleh ROHANA MOHD. NAWI

1 Februari 2022, 1:34 pm
KOTA BHARU – Polis Kelantan mengeluarkan sebanyak 222 saman terhadap pengguna jalan raya selepas didapati melakukan pelbagai kesalahan dalam Operasi Khas Sempena Ops Selamat 17/2022, Tahun Baharu Cina di seluruh negeri ini semalam.
Dalam operasi yang bermula pukul 9 malam hingga 4 pagi itu, polis telah menjalankan pemeriksaan terhadap 357 individu dan 327 buah kenderaan.
Ketua Jabatan Siasatan dan Penguatkuasaan Trafik Kelantan, Superitendan Shuhaimi Jusoh berkata, dalam operasi berkenaan, pihaknya turut melakukan ujian saringan pernafasan terhadap 35 pemandu kereta selepas mereka mengaku minum minuman keras ketika majlis makan besar bersama keluarga.
“Seramai 18 orang pemandu, 13 pemandu kenderaan pelbagai guna dan empat pemandu van memberi kerjasama kepada pihak polis dengan menjalankan ujian selepas mereka mengaku hanya minum sikit sahaja minuman keras.
“Selepas ujian mabuk dijalankan, kesemua pemandu didapati negatif daripada mengambil minuman keras secara berlebihan,” katanya ketika ditemui pemberita ketika hadir pada Operasi Khas Sempena Sambutan Tahun Baharu Cina di Jambatan Sultan Yahya Petra di sini semalam. -K! ONLINE


Lelaki marah pekerja ‘Drive-Thru’ tampil mohon maaf
Oleh ALWANI ZAFIRAH

1 Februari 2022, 1:47 pm
PETALING JAYA – Selepas menerima kecaman hebat dari pengguna media sosial, lelaki yang dikenali dengan nama Jue Andika tampil membuat permohonan maaf menerusi laman YouTube miliknya.
Sebelum ini, rakaman yang memaparkan dirinya sedang memarahi pekerja restoran makanan segera ketika memesan makanan secara pandu telah menjadi bualan hangat oleh orang ramai yang rata-ratanya mengecam tindakannya itu kerana dianggap kurang sopan.
Susulan dari kejadian yang berlaku, Jue memuat naik video sebagai tanda memohon maaf kepada semua pihak yang terlibat dan dia juga memaklumkan telah menghubungi pekerja dan pengurus restoran makanan segera tersebut.
“Saya Jue Andika telah menghubungi pekerja dan pengurus restoran makanan segera itu bagi menyatakan kesalahan terhadap kelakuan saya seperti yang tular di media sosial.
“Saya berjanji tidak akan mengulangi kesalahan tersebut lagi, dan mengakui terlalu ikut emosi semasa kejadian tersebut,” katanya.
Tambah lelaki berkenaan, dia juga memohon maaf kerana tidak tampil membuat video secara lisan disebabkan bimbang sekiranya orang ramai memberikan kata-kata negatif terhadap fizikalnya.

“Saya juga ingin mohon maaf kepada semua kerana tidak dapat menyediakan video saya untuk permohonan maaf ini, kerana bimbang akan wujud ‘body shaming’ terhadap saya dan akan mengganggu emosi dan kesihatan saya,” ujarnya. – K! ONLINE


Tiada keperluan PRN Kedah – Tok Mat
Oleh ZULKIFLI MANZOR

1 Februari 2022, 1:39 pm
KUALA LUMPUR – Timbalan Pengerusi Barisan Nasional (BN), Datuk Seri Mohamad Hasan berpandangan tiada keperluan untuk Pilihan Raya Negeri (PRN) Kedah diadakan.
Beliau yang juga Timbalan Presiden UMNO berkata, PRN Melaka dan PRN Johor tidak boleh dibuat perbandingan kerana terdapat keperluan PRN diadakan di negeri terbabit.
“Saya tidak tahu situasi di Kedah. Saya di ibu pejabat. Jika ada apa-apa berlaku di Kedah jangan salahkan saya, tetapi buat masa ini saya tidak dengar apa-apa cerita dan bagi saya tidak ada keperluan pun (PRN Kedah).
“Pilihan raya bukan perkara main-main. Ini bukan perkara yanng boleh saja-saja kita buat melainkan ada keperluan yang betul-betul memerlukan kita mengadakan pilihan raya,” katanya ketika ditemui pemberita pada Majlis Rumah Terbuka Tahun Baharu Cina anjuran MCA di Wisma MCA di ibu negara pagi ini.
Terdahulu, Mohamad yang dilantik sebagai Pengarah PRN Johor berkata, PRN Melaka diadakan pada November tahun lalu disebabkan empat Ahli Dewan Undangan Negeri (ADUN) negeri itu menarik balik sokongan kepada kerajaan negeri.
Kata beliau, keadaan itu menyebabkan kerajaan BN dan Ketua Menteri Melaka kehilangan majoriti dalam Dewan Undangan Negeri (DUN), maka mahu tidak mahu DUN Melaka terpaksa dibubarkan untuk diadakan PRN.

Ujar beliau, PRN Johor pula perlu diadakan kerana situasi politik di negeri itu menjadi genting selepas kerajaan negeri cuma tinggal satu kerusi majoriti sehingga sukar untuk meluluskan usul yang dibentang di DUN Johor.
“Sebelum ini seorang ADUN BN tidak hadir persidangan DUN Johor kerana positif Covid-19 dan hampir-hampir usul dalam dewan tidak dapat diluluskan sehingga terpaksa menggunakan undi speaker DUN.
“Keadaan ini tidak boleh berlarutan. Kerajaan tidak boleh sentiasa diugut. Menteri Besar Johor tidak boleh sentiasa dibawah ancaman tarik diri oleh pihak berkenaan.
“Menteri Besar Johor membentangkan perkara itu kepada Ibu Pejabat UMNO. Kami teliti dan dapati ada justifikasi untuk DUN Johor dibubarkan dan kemudian diperkenan Tuanku Sultan Johor.
“Jadi ‘pemberatnya’ ada kerana kita tidak mahu kerajaan yang sentiasa diugut dan diancam orang yang hendak tekan butang. Bukan kita yang hendak tekan butang, orang lain yang hendak tekan butang. Sekarang apabila kita tekan butang dia marah,” katanya.
Tambah beliau, PRN Johor perlu diadakan supaya keadaan politik di Johor aman kerana Johor merupakan sebuah negeri yang besar dan menjadi destinasi pelabur.
Jelas beliau, jika pelabur tidak datang ke Johor akan turut memberi impak masalah ekonomi kepada negara.
Mengulas isu berkaitan, katanya, BN masih belum memutuskan tentang pembahagian kerusi dalam kalangan parti komponen untuk PRN Johor.
“Saya dan rakan-rakan akan berbincang strategi dan taktikal untuk hadapi PRN Johor. PRN ini penting dah tidak semudah disangka.
“Saya tidak mahu jentera BN ambil mudah kerana terbawa-bawa sentimen menang selesa di Melaka, maka kita menang selesa di Johor. Itu satu tanggapan yang salah
“Strategi untuk hadapi PRN Johor ini perlu disusun dengan baik,” katanya. – K! ONLINE


Bapa Harriet pertahan Greenwood
Oleh KOSMO!

1 Februari 2022, 1:00 pm
MANCHESTER – Bapa kepada teman wanita yang dibelasah oleh bintang bola sepak Manchester United, Mason Greenwood, Harriet Robson tampil mempertahankan pemain berkenaan.
Alan Robson dalam satu temu bual mendedahkan bahawa perkara itu nyata mengejutkan dirinya dan keluarga selepas mengetahuinya pada awal pagi kelmarin.
“Sebagai seorang bapa, sudah tentu saya tidak mahu perkara itu berlaku terutama terhadap anak perempuan saya. Polis sudah menemuinya dan dia juga telah memberikan kenyataan yang diperlukan.
“Dia (Harriet) memberitahu saya bahawa telefonnya telah digodam. Kami memberitahunya supaya memadam video berkenaan dan dia telah melakukannya. Namun, ia sudah terlambat apabila perkara itu sudah tersebar.
“Dia sangat kecewa kerana tidak mahu ia tersebar. Kami mengenali Mason ketika dia masih bermain untuk skuad bawah 21 tahun. Dia adalah sebahagian daripada keluarga ini sejak dua atau tiga tahun lalu.
“Hubungan Mason dan Harriet tidak begitu baik sejak beberapa bulan lalu. Anak saya sangat kecewa dengan apa yang berlaku,” katanya.

Kenyataan daripada Alan itu mendapat reaksi yang pelbagai apabila ada yang menganggap dia seorang bapa yang tidak bertanggungjawab kerana gagal mempertahankan anaknya sendiri.
Selain itu, ada juga netizen yang menuduh bahawa lelaki tersebut cuba mempertahankan Greenwood kerana seorang yang mata duitan. – AGENSI


Cuaca buruk di enam negeri petang ini
Oleh ALWANI ZAFIRAH

1 Februari 2022, 2:52 pm
PETALING JAYA – Jabatan Meteorologi Malaysia (MetMalaysia) meramalkan keadaan ribut petir, hujan lebat dan angin kencang bakal berlaku di Perak, Pahang, Selangor, Kuala Lumpur dan Putrajaya dan Sabah pada petang ini.
MetMalaysia dalam laporan cuaca di Facebook berkata, cuaca buruk itu melibatkan kawasan Kerian, Larut, Matang dan Selama, Kuala Kangsar, Kinta, Perak Tengah, Kampar, Batang Padang dan Muallim.
Selain itu, hujan lebat serta ribut petir turut tertumpu di Tanah Tinggi Cameron, Pahang serta beberapa daerah di Selangor.
“Ia termasuklah Hulu Selangor, Gombak, Petaling, Hulu Langat dan Sepang.
“Manakala keadaan yang sama turut melibatkan kesemua kawasan di Kuala Lumpur dan Putrajaya,” katanya di sini hari ini.
Menurut MetMalaysia, keadaan ini dijangka berterusan sehingga pukul 6 petang nanti bagi negeri-negeri terlibat.

Sementara itu, amaran ribut petir juga dikeluarkan bagi negeri Sabah melibatkan kawasan Tawau (Lahad Datu), Sandakan (Telupid, Kinabatangan, Beluran dan Sandakan) serta Kudat dan keadaan hujan lebat serta ribut petir dijangka berlarutan sehingga pukul 7 petang hari ini. – K! ONLINE


Kempen Pemilu 2024 dianggap terlalu lama, merugikan
Oleh KOSMO!

1 Februari 2022, 2:00 pm
JAKARTA – Peruntukan 120 hari atau empat bulan untuk berkempen sempena Pemilihan Umum Presiden (Pemilu) Indonesia 2024 dianggap terlalu lama dan membazirkan wang, lapor laman berita Tribunnews semalam.
Pemerhati politik Indonesia, Ujang Komaruddin berkata, Suruhanjaya Pemilihan Umum (KPU) perlu menimbangkan semula keputusan kempen selama 120 hari tersebut.
“Semakin lama kempen berlangsung, semakin nipis poket calon-calon yang bertanding. Mereka akan bergolok gadai, menjual tanah atau berhutang sana sini demi menampung wang sepanjang berkempen.
“Bagi saya, cukup tiga bulan sahaja untuk berkempen kerana ia tidak terlalu singkat dan tidak terlalu lama,” jelasnya.
Selain itu, tempoh empat bulan kempen juga akan membebankan pasangan dan keluarga calon presiden dan timbalan presiden yang perlu memberi komitmen penuh sepanjang ia berlangsung.
Baru-baru ini, KPU mengumumkan Pemilu akan diadakan pada 14 Februari 2024 dan tempoh berkempen akan bermula pada Oktober 2023 selama empat bulan. – Agensi


Intan Ladyana selamat lahir anak perempuan
Oleh MOHD. HAIKAL ISA

1 Februari 2022, 1:21 pm
PETALING JAYA – Pelakon Intan Ladyana selamat melahirkan bayi sulung pada pukul 11.40 malam tadi.
Intan atau nama sebenarnya, Intan Nurladyana Mohamat Yahaya, 40, melahirkan bayi perempuan dan berita menggembirakan tersebut dimaklumkan menerusi satu hantaran status dalam Instagram.
“Alhamdulillah, semuanya berjalan lancar malam tadi. Bayi perempuan kami selamat dilahirkan pada pukul 11.40 malam pada 31 Januari 2022,” tulis Intan sebagai kapsyen.
Sekeping foto dirinya bersama suami, Harris Alif, 23, dan ‘ahli baharu’ keluarga kecil mereka dikongsikan kepada umum dalam perkongsian terbabit.
Menjengah ruangan komen, ramai rakan selebriti termasuk para peminat menitipkan ucapan tahniah buat pasangan selebriti itu.
“Syukur alhamdulillah, tahniah!,” coret pelakon Bella Astillah yang juga isteri kepada penyanyi Aliff Aziz dalam ruangan komen.

Terdahulu, Intan dan Harris mendirikan rumah tangga tahun lalu dan jurang usia antara mereka iaitu 17 tahun menjadi perbualan ramai.
Sepanjang proses kehamilan, Intan jarang berkongsi tentang kehamilan dan lebih selesa mengambil pendekatan tidak terlalu bercerita tentang fasa istimewa buat golongan wanita itu kepada orang ramai. – K! ONLINE


Laluan pintas samseng jalanan disekat, 23 motosikal disita
Oleh NOOR HASLIZA NUSI

1 Februari 2022, 1:30 pm
GEORGE TOWN – Cubaan sekumpulan penunggang motosikal meloloskan diri menggunakan laluan pintas di Jalan Aziz Ibrahim menghala ke Queensbay, Bayan Baru di sini akhirnya memakan diri apabila ditahan polis awal pagi tadi.
Mereka terdiri lebih 20 lelaki berusia dalam lingkungan 20-an itu ditahan dalam sekatan Op Samseng Jalanan oleh sepasukan polis dari Jabatan Siasatan dan Penguatkuasaan Trafik (JSPT) Ibu Pejabat Polis Kontinjen (IPK) Pulau Pinang kira-kira pukul 3.30 pagi.
Operasi tersebut dikendalikan Ketua JSPT IPK negeri, Superintendan Zafri Zolkapli bersama tiga pegawai kanan dan 18 anggota termasuk dari Ibu Pejabat Polis Daerah Barat Daya dan Timur Laut.
Difahamkan, laluan jambatan singkat itu seringkali digunakan kumpulan pelesit rempit untuk ke Pantai Seagate selepas beredar dari lokasi tumpuan di Sungai Nibong, Sungai Dua dan Batu Uban.
Jalan Aziz Ibrahim juga digunakan kumpulan tersebut ketika dikejar polis berikutan mempunyai banyak jalan akses ke kawasan perumahan bertingkat di situ.
Zafri berkata, operasi tersebut dijalankan setelah pihaknya menerima banyak aduan berhubung kegiatan samseng jalanan yang mengganggu ketenteraman awam selain menunggang secara merbahaya.

Menurutnya, kehadiran kumpulan motosikal itu juga dikatakan sering berbuat bising terutama pada malam minggu dan cuti umum. -K! ONLINE


Konvoi kebebasan ‘takluki’ Ottawa
Oleh KOSMO!

1 Februari 2022, 1:00 pm
OTTAWA, Kanada – Perdana Menteri Kanada, Justin Trudeau dan keluarganya terpaksa ‘melarikan’ diri dari kediaman rasmi mereka menuju ke sebuah lokasi rahsia susulan tunjuk perasaan besar-besaran membantah peraturan vaksinasi, lapor akhbar Daily Mail kelmarin.
Demonstrasi  yang dibuat bagi membantah mandat vaksin di Kanada itu disertai oleh kira-kira 50,000 pemandu lori dan treler.
Tunjuk perasaan yang digelar Konvoi Kebebasan itu dibuat selepas kerajaan mewajibkan vaksinasi penuh terhadap semua pemandu lori yang mahu merentas sempadan ke Amerika Syarikat (AS).
Kanada dan AS mengenakan syarat itu pada pertengahan bulan ini sekali gus menjejaskan pendapatan pemandu yang melintasi sempadan sejauh  9,000 kilometer (km) untuk menghantar pelbagai barangan.
Pergerakan tunjuk perasaan semakin meluas apabila konvoi tersebut turut disertai oleh mereka yang dalam perjalanan ke ibu negara Kanada.
Tempat perhimpunan mereka ialah Bukit Parlimen, di tengah-tengah bandar Ottawa.

Selain mengibarkan bendera Kanada dan sepanduk bertulis ‘Kebebasan’, kebanyakan penduduk yang menyertai perarakan ini turut menyatakan rasa tidak puas hati terhadap kerajaan secara keseluruhannya.
Media Kanada berkata, perdana menteri dan keluarganya telah diiringi keluar dari rumah mereka dan dibawa ke lokasi rahsia di ibu negara selepas kebanyakan kemarahan penunjuk perasaan ditujukan kepada Trudeau.
‘Saya mahu semuanya berhenti, langkah ini tidak wajar,’ kata seorang penunjuk perasaan , Philippe Castonguay, 31 tahun, di luar bangunan Parlimen.
Dia sanggup memandu tujuh jam dari wilayah Quebec untuk menyatakan perasaannya bahawa  mandat vaksinasi penuh bukan sebab dia memilih kerajaan pimpinan Trudeau.
Sehingga kini, 82 peratus warga Kanada berumur lima tahun dan ke atas telah divaksinasi terhadap Covid-19. Dalam  kalangan orang dewasa, angka itu adalah 90 peratus. – Agensi


Lelaki terkejut ‘malaikat maut’ tunggu depan rumah
Oleh KOSMO!

1 Februari 2022, 12:30 pm
ONTARIO, KANADA – Seorang lelaki Kanada terkejut apabila mendapati sepasang arca ais berbentuk malaikat maut atau Grim reaper muncul di hadapan rumahnya, lapor akhbar Daily Mail, kelmarin.
Arca ais menyeramkan itu berbentuk sosok kerangka yang membawa sabit besar dan berjubah serta lengkap berkerudung.
Ben Tucci, 65 dari wilayah Ontario, Kanada melihat dua arca ais menyeramkan pada 20 Januari lalu dan dia memanggilnya Grim Reaper dan satu watak kartun terkenal, Jack Frost.
“Reaksi awal saya adalah kagum. Saya tidak percaya dengan mata sendiri. Awalnya saya fikir is Jack Frost, Old Man Winter, Father Christmas atau mungkin Grim Reaper,” katanya.
Tucci percaya bahawa arca-arca ais tersebut telah terbentuk apabila air di Tasik Erie membeku pada tiang lampu di hadapan rumah jirannya sehingga membentuk sosok tersebut.
Setelah melihat gambar arca tersebut, Tucci berkata anak perempuannya pernah bermimpi didatangi dua sosok tersebut ketika tinggal di kotej lama di tepi tasik itu. – Agensi


Beijing perketat sekatan menjelang sambutan Tahun Baharu Cina
Oleh KOSMO!

1 Februari 2022, 12:00 pm
SHANGHAI – Pandemik menghalang guru sekolah di Shanghai, Chen Hainan daripada pulang ke kampung halaman untuk menyambut Tahun Baharu Cina bersama keluarganya selama dua tahun berturut-turut.
Namun kali ini, dia bertekad pulang sekali pun berdepan kebimbangan penularan Covid-19 dan terpaksa menjalani ujian saringan berulang kali.
Hainan, 30, terpaksa menjalani ujian saringan koronavirus lima kali bagi menjamin dia dapat pulang ke kampung halamannya di wilayah Zhejiang dan kembali semula ke Shanghai.
“Saya sebenarnya tiada rancangan untuk balik kampung pada tahun ini pun. Namun, selepas sedar bahawa saya tidak pernah pulang selama dua tahun, saya nekad (untuk pulang) biar betapa sukar sekali pun,” kata wanita itu ketika bersiap sedia menaiki kereta api di sebuah stesen utama di Shanghai.
Daripada semua gangguan disebabkan oleh pandemik, halangan balik kampung untuk menyambut Tahun Baharu Cina adalah yang paling menyakitkan penduduk negara itu walaupun Beijing setakat ini berjaya mengawal penularan Covid-19.
Sebelum pandemik, beratus-ratus juta orang daripada segenap lapisan masyarakat termasuk pekerja dan pelajar berasak-asak memenuhi bas, kereta api serta pesawat dalam senario penghijrahan manusia terbesar di dunia dan berlaku setiap awal tahun.

Bagaimanapun, pandemik yang kali pertama muncul di bandar Wuhan pada 2020 itu menyebabkan demam balik kampung tidak semeriah seperti dahulu. Pada 2020 dan 2021, jumlah rakyat China yang pulang ke kampung halaman sempena Tahun Baharu Cina berkurangan lebih separuh daripada kadar biasa.
Pada tahun ini juga, pihak berkuasa China sekali lagi tidak menggalakkan orang ramai balik kampung berikutan kebimbangan jangkitan varian Omicron, tambahan pula, Beijing terus melaksanakan sekatan amat ketat bagi membendung wabak Covid-19 menjelang temasya Olimpik Musim Sejuk pada 4 hingga 20 Februari ini.
Sebilangan pentadbiran wilayah meminta orang ramai supaya tidak melakukan perjalanan pulang dengan menawarkan pelbagai insentif termasuk kewangan di samping melaksanakan halangan seperti berbilang ujian saringan, namun bagi sesetengah penduduk, mereka mesti pulang ke kampung pada tahun ini. – AFP


Aung San Suu Kyi dibicara pada 14 Februari ini
Oleh KOSMO!

1 Februari 2022, 11:35 am
NAYPYIDAW, Myanmar – Pemimpin demokrasi Myanmar, Aung San Suu Kyi dilaporkan bakal memulakan perbicaraan di mahkamah tentera pada 14 Februari ini, lapor akhbar Bangkok Post, semalam.
Perbicaraan itu melibatkan tuduhan ke atas Suu Kyi yang dikatakan melakukan penipuan ketika pilihan raya pada 2020 yang menyaksikan pemenang Anugerah Nobel itu berjaya mengekalkan kedudukan sebagai pemimpin Myanmar bagi penggal kedua.
Suu Kyi berdepan tuduhan berkaitan lebih sedozen kes dan setakat ini telah dijatuhkan hukuman penjara enam tahun gabungan oleh mahkamah di ibu negara Naypyidaw.
Beliau telah menafikan tuduhan yang dilemparkan oleh junta tentera mengenai kemenangan mudah parti Liga Demokrasi Kebangsaan (NLD) miliknya dengan mempengaruhi suruhanjaya pilihan raya semasa pengundian.
Bekas presiden, Win Myint dan bekas anggota kabinet Min Thu, telah didakwa mengikut seksyen 130-A kanun keseksaan dan berdepan hukuman penjara tiga tahun dan denda jika sabit kesalahan.
Ia menambah kepada banyak kes terhadap Suu Kyi yang membawa hukuman penjara maksimum gabungan lebih daripada satu abad.

Jurucakap junta tidak menjawab panggilan untuk mendapatkan komen. Kerajaan tentera sebelum ini berkata Suu Kyi akan diberi proses sewajarnya oleh mahkamah bebas. – Agensi


Kereta bawa 38 tong petrol untuk diseludup terbabas
Oleh YATIMIN ABDULLAH

1 Februari 2022, 12:06 pm
PASIR MAS – Sebuah kereta yang sarat membawa muatan 38 tong pelbagai saiz berisi petrol dipercayai untuk diseludup ke negara jiran terbabas di atas pembahagi jalan di hadapan sebuah pasar raya di Tendong di sini semalam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, pihaknya menerima panggilan berhubung kejadian itu pada pukul 11.10 pagi sebelum anggota Unit Rondaan Bermotosikal terus digerakkan ke lokasi kejadian.
Menurutnya, sebaik sahaja tiba di lokasi kejadian 10 minit kemudian, anggota polis telah mendapati sebuah kereta jenis Proton Wira Aeroback sudah terbabas di atas pembahagi jalan.
“Hasil maklumat orang ramai, pemandu kereta itu telah melarikan diri dengan menggunakan kereta jenis Perodua Myvi bernombor plat JKQ 6565 yang berwarna kelabu.
“Pemeriksaan di tempat kejadian mendapati ada seorang lelaki telah ditemui terbaring disyaki telah dilanggar oleh kereta tersebut,” katanya ketika dihubungi Kosmo! hari ini.
Mohd. Nasaruddin memberitahu, pemeriksaan ke atas kereta itu membawa kepada penemuan 38 tong plastik pelbagai saiz berisi cecair disyaki petrol dipercayai akan diseludup ke negara jiran. -K! ONLINE


Rihanna sah mengandung anak A$AP Rocky
Oleh MOHD. HAIKAL ISA

1 Februari 2022, 12:06 pm
TIDAK lagi berselindung, penyanyi popular global, Rihanna hamil anak pertama hasil hubungan romantis dengan penyanyi rap, A$AP Rocky.
Rihanna atau nama sebenarnya, Robyn Rihanna Fenty mengesahkan kehamilan tanpa memberikan sebarang komen tentang perkara tersebut.
Bagaimanapun, wanita 33 tahun itu hanya membiarkan beberapa keping foto fizikal atau penampilan terbaharu dirinya dengan ‘baby bump’ membuncit yang dirakamkan hujung minggu lalu di Bandaraya New York.
Tampil bergaya, mogul fesyen itu dilihat menghabiskan masa bersama kekasihnya, Rocky. Rihanna tidak lagi berahsia tentang kehamilan anak sulungnya dan buat pertama kali, berkongsi kepada umum fizikal dirinya yang sedang hamil walaupun membisu seribu bahasa.
Sumber rapat membocorkan kepada majalah People bahawa Rocky telah berjaya ‘menjinakkan’ Rihanna dan pasangan selebriti itu tidak sabar dan sangat teruja bakal bergelar ibu bapa tidak lama lagi.
“Ramai lelaki mencuba untuk menjalin hubungan dengan Rihanna namun hanya Rocky yang berjaya melakukannya.

“Mereka sentiasa berseronok bersama. Sentiasa bergurau senda. Mereka suka habiskan masa bersama dan sangat mencintai antara satu sama lain.
“Rocky sangat menyayangi Rihanna sejak awal hubungan cinta. Dia (Rocky) tersangatlah romantik dan selalu memastikan bilik yang didiami Rihanna sentiasa dipenuhi jambangan bunga,” ujar sumber rapat seperti dipetik majalah People.
Mei tahun lalu, Rocky atau nama sebenarnya, Rakim Athelaston Mayers, 33, buat pertama kali mendedahkan kepada majalah GQ bahawa pelantun lagu Diamond itu merupakan cinta hatinya.
“Hidup lebih baik apabila dah berjumpa dengan orang yang kita sudah lama ternanti-nanti,” ujar Rocky.
Bagaimanapun, buat masa sekarang, belum ada perincian rasmi tentang usia kandungan Rihanna dan jantina anak pertamanya itu.
Rihanna dan Rocky sudah lama berteman rapat iaitu sejak 2012 namun hanya sekitar 2020 mengesahkan bahawa persahabatan mereka berputik menjadi hubungan cinta. – K! ONLINE


Beli harga RM7.5 juta, jual RM9.5 juta
Oleh MOHD RIDZAUDDIN ROSLAN dan ALWANI ZAFIRAH

1 Februari 2022, 12:47 pm
PETALING JAYA – Episod kehidupan usahawan kosmetik, Muhammad Sajjad Kamaruz Zaman kembali menjadi perhatian apabila figura itu mengesahkan mahu menjual banglo mewah miliknya pada harga RM9.5 juta.
Banglo mewah yang beralamat di Jalan Polo, Kota Damansara itu sebelum ini dibeli Sajat daripada
usahawan kosmetik, Datuk Seri Aliff Syukri pada tahun 2017 pada harga RM7.5 juta.
Menerusi hantaran yang dimuat naik di laman Instagram miliknya semalam, Sajat mencari
individu yang berminat untuk membeli rumahnya menerusi proses lelongan yang akan diuruskan pihak tertentu.
Katanya, jualan banglo bernilai RM9.5 juta itu juga boleh dikurangkan nilainya berdasarkan
budi bicara pihak mereka.
“Harga lelongan (banglo) ialah sebanyak RM9.5 juta, tetapi pemilik boleh bertolak-ansur untuk rundingan harga lebih baik,” kongsinya.
Sajat yang kini berada di Australia berkata, orang ramai yang berminat untuk membeli banglo
berkenaan boleh menghubungi pihaknya untuk melihat secara lebih lanjut aset berkenaan.

“Pembeli juga akan ditawarkan pendaftaran percuma selain syarat dan terma boleh dirunding bagi memastikan aset tersebut dijual,” ujarnya.
Bagaimanapun, tarikh jualan itu belum diputuskan.
Sementara itu, Zati Zulkifli daripada NHA Advocates & Solicitors yang terlibat dalam proses
lelongan aset milik Sajat sebelum ini memaklumkan, pihaknya tidak terlibat mengenai hebahan
penjualan banglo mewah milik usahawan kosmetik itu.
“Ia adalah urusan antara pemilik rumah dengan pihak bank,” katanya kepada Kosmo!.
Pada Julai tahun lalu, Mahkamah Tinggi Shah Alam di sini membenarkan notis kebankrapan terhadap Sajat diserahkan secara penyampaian ganti melalui notis iklan dan penampalan.
Notis dikeluarkan susulan kegagalan usahawan terbabit membayar penghakiman sebanyak
RM200,000 kepada bekas stokis utama iaitu OWA Resources.
Berikutan itu, mahkamah kemudian mengarahkan harta Sajat disita bagi menuntut pampasan
sebanyak RM200,000 yang gagal dibayar kepada OWA Resources.
Sebelum ini juga, Sajat turut mencuri tumpuan apabila bertindak melarikan diri ke Thailand sebelum ditahan pihak imigresen negara itu pada 8 September tahun lalu.
Sajat kemudiannya berpindah ke Australia selepas menyerahkan kad Suruhanjaya Tinggi Bangsa-Bangsa Bersatu Mengenai Pelarian (UNHCR) dan memaklumkan dirinya adalah seorang pelarian.
Kontroversi melibatkan Sajat bermula apabila Mahkamah Tinggi Syariah Shah Alam pada
Februari tahun lalu mengeluarkan waran tangkap terhadap Sajat kerana gagal hadir pada prosiding kes berpakaian wanita. -K! ONLINE


24,708 kenderaan lakukan kesalahan trafik dalam tempoh 6 hari
Oleh ROSLIZA MOHAMED

1 Februari 2022, 11:42 am
KOTA BHARU – Jabatan Pengangkutan Jalan (JPJ) telah mengambil tindakan terhadap 24,708 kenderaan yang melanggar pebagai kesalahan trafik menerusi Ops Penguatkuasaan Sempena Musim Perayaan Tahun Baharu Cina 2022 di seluruh negara bermula 25 Januari hingga kelmarin.
Ketua Pengarah JPJ, Datuk Zailani Hashim berkata, daripada jumlah itu, sebanyak 15,292 dikenalan notis P22 iaitu notis arah periksa dikeluarkan, 2,328 melibatkan kesalahan melebihi had laju dikesan melalui Sistem Keselamatan Kesedaran Automatik (Awas) dan sebanyak 568 notis larangan penggunaan kenderaan.
“Selain itu, terdapat 16 kes kesalahan melibatkan pelanggaran larangan pemanduan kenderaan barangan turut dikenakan tindakan.
“Dalam tempoh yang sama, JPJ juga telah mengesan empat pemandu bas disyaki terlibat dengan pengaruh dadah,” katanya pada sidang akhbar selepas Ops Penguatkuasaan Sempena Musim Perayaan Tahun Baharu Cina 2022 di Terminal Bas Lembah Sireh di sini malam tadi.
Operasi itu memfokuskan kepada pemeriksaan bas di depoh dan terminal bagi memastikan pemandu pertama dan kedua bebas pengaruh dadah, tahap pematuhan lalu lintas dengan selamat. -K! ONLINE


United gantung aksi Greenwood seketika
Oleh KOSMO!

1 Februari 2022, 12:31 pm
MANCHESTER – Manchester United mengambil keputusan menggantung penyerang, Mason Greenwood buat sementara selepas dia berdepan tuduhan melakukan keganasan terhadap seorang wanita.
Sebelum ini, The Red Devils mengambil pendekatan menutup mulut berhubung isu tersebut selain menegaskan mereka tidak akan berkompromi dengan sebarang perlakuan ganas.
Bagaimanapun, selepas isu itu menjadi semakin besar dengan pendedahan yang dilakukan mangsa di media sosial, United akhirnya mengambil keputusan menggantung pemain berusia 20 tahun itu.
“Mason Greenwood tidak akan kembali untuk menjalani sebarang latihan dan juga perlawanan sehingga dimaklumkan kelak,” kata kelab tersebut dalam satu kenyataan yang dikeluarkan.
Karier Greenwood mungkin berada dalam bahaya apabila mangsa berkongsi video, gambar serta rakaman suara berhubung perkara tersebut di Instagram miliknya sebelum dipadam.
Dalam pada itu, polis Manchester turut mengesahkan tangkapan sudah dibuat dan suspek akan ditahan bagi tujuan soal siasat berhubung laporan keganasan fizikal yang dilakukan terhadap seorang wanita.

“Polis Manchester ambil maklum mengenai gambar dan video dikongsikan oleh seorang wanita yang membuat laporan berhubung keganasan fizikal. Siasatan sudah dilakukan dan seorang lelaki 20-an ditangkap atas tuduhan rogol dan pukul,” jelas kenyataan itu. – AGENSI


Liverpool sah ikat khidmat Luis Diaz
Oleh KOSMO!

1 Februari 2022, 12:00 pm
LIVERPOOL – Pengurus Liverpool, Jurgen Klopp melaungkan keyakinan pemain baharu, Luis Diaz memiliki kemampuan untuk menjadi salah seorang pemain kunci buat pasukan tersebut.
Pemain Colombia itu dibawa masuk dengan nilai perpindahan £50 juta (RM280.86 juta) selepas berjaya menarik perhatian The Reds menerusi aksi memukau bersama Porto apabila meledak 14 gol dalam 18 perlawanan liga.
Justeru, Klopp merasakan Diaz mampu menambah sengat buat jentera serangan Liverpool yang sudah pun diperkuatkan Sadio Mane serta penjaring terbanyak Liga Perdana Inggeris (EPL), Mohamed Salah.
“Saya sangat gembira kerana perpindahan ini dapat diselesaikan dan kami berjaya membawa Luis (Diaz) ke Liverpool. Saya hanya akan bawa masuk pemain pada Januari jika benar-benar diperlukan.
“Dia adalah seorang pemain yang sangat hebat dan kami sudah lama mengikuti perkembangannya. Apa yang pasti, Luis memiliki kelebihan mental dan fizikal untuk bermain dalam Liga Perdana,” kata pengendali dari Jerman itu.
Tambah Klopp, beliau juga gembira untuk berurusan dengan Porto kerana menganggap pasukan dari Portugal itu sangat profesional selain menjadi salah sebuah kelab terbaik bagi mengembangkan bakat pemain.

“Porto sangat terkenal dari segi pembangunan pemain dan saya akui mereka bijak dalam urusan perpindahan pemain. Saya gembira kerana berjaya dapatkan seorang pemain yang pantas serta memiliki kemahiran teknikal untuk membantu Liverpool,” ujarnya. – AGENSI


Filipina layak Piala Dunia Wanita 2023
Oleh KOSMO!

1 Februari 2022, 12:15 pm
PUNE, India – Skuad wanita Filipina mencipta sejarah baharu arena bola sepak negara itu apabila layak buat kali pertama ke Piala Dunia Wanita menjelang edisi seterusnya di Australia dan New Zealand tahun depan.
Filipina meraih kejayaan dramatik itu selepas menewaskan Taiwan 4-3 menerusi penentuan sepakan penalti selepas kedua-dua pasukan terikat 1-1 pada suku akhir Piala Asia Wanita di Pune, India kelmarin.
Kemenangan di Kompleks Sukan Shree Shiv Chhatrapati itu menyaksikan Filipina mara ke separuh akhir Piala Asia buat kali pertama dan layak membuat penampilan sulung di pentas Piala Dunia Wanita 2023.
Ketua Jurulatih Filipina, Alen Stajcic muncul individu penting yang memastikan kejayaan negara tersebut yang kini muncul pasukan kedua dari rantau Asia Tenggara selepas Thailand beraksi di Piala Dunia Wanita.
“Ia satu pencapaian yang amat menakjubkan berjaya diraih oleh kumpulan pemain ini untuk mencipta satu sejarah hebat buat Filipina.
“Sekarang setiap kanak-kanak di Filipina pastinya akan menjadikan para pemain ini sebagai inspirasi buat mereka. Mungkin ini akan menjadi titik mula bola sepak wanita Filipina.

“Saya tidak mampu berkata apa-apa selain berbangga dengan kejayaan bersejarah ini. Mereka adalah generasi baharu bola sepak wanita Filipina,” kata pengendali dari Australia itu.
Sebagai rekod, tiga lagi pasukan yang berjaya mara ke separuh akhir Piala Asia Wanita 2022 iaitu Korea Selatan, China dan Jepun turut layak ke Piala Dunia Wanita 2023. – AGENSI


Pengurusan sisa perubatan Covid-19 membimbangkan
Oleh KOSMO!

2 Februari 2022, 8:30 pm
GENEVA – Pertubuhan Kesihatan Sedunia (WHO) memberi amaran penjanaan puluhan ribu tan sisa perubatan akibat pandemik Covid-19 di seluruh dunia menimbulkan ancaman kepada manusia dan alam sekitar, lapor laman berita Wion News semalam.
Dokumen setebal 71 muka surat melaporkan 87,000 tan peralatan perlindungan diri (PPE) telah dipesan melalui portal Pertubuhan Bangsa-Bangsa Bersatu (PBB) antara Mac 2020 hingga November 2021.
Kebanyakan peralatan ini mungkin berakhir sebagai sisa, jelas WHO.
“Sisa tambahan itu mengancam kesihatan manusia dan menggesa keperluan bagi meningkatkan amalan pengurusan sisa yang baik,’’ kata agensi kesihatan PBB itu.
Turut dinyatakan bahawa perlumbaan untuk mendapatkan PPE telah membuatkan negara-negara hilang fokus terhadap pelupusan sisa perubatan dengan selamat dan mampan.
WHO tidak mengesyorkan penggunaan sarung tangan untuk suntikan vaksin namun ia kini dilihat menjadi amalan biasa.

Dalam pada itu, kira-kira 140 juta kit ujian kendiri Covid-19 berpotensi menjana 2,600 tan plastik sampah dan sisa kimia yang mencukupi untuk mengisi satu pertiga daripada kolam renang Olimpik.
Dianggarkan kira-kira lapan billion dos vaksin di peringkat global telah menghasilkan 144,000 tan sisa tambahan dalam bentuk botol kaca, picagari, jarum dan peti keselamatan. – Agensi


Mayat warga asing terapung dalam Sungai Plentong
Oleh KHAIRUL MOHD. ALI

2 Februari 2022, 11:25 pm
JOHOR BAHRU – Mayat seorang wanita dipercayai warga asing ditemui dalam keadaan terapung di Sungai Plentong, Jalan Masjid, Kampung Plentong Baru, Masai di sini, hari ini.
Ketua Polis Daerah Seri Alam, Superintendan Mohd. Sohaimi Ishak berkata, pihaknya menerima laporan berhubung penemuan mayat berusia 64 tahun itu daripada orang awam kira-kira pada pukul 10.45 pagi.
“Polis turut sedang mengesan seorang wanita tempatan berusia 33 tahun yang telah membuat laporan orang hilang dipercayai waris warga emas itu kerana mengecam pakaian dipakai si mati.
“Wanita tempatan itu juga sebelum ini dipercayai tinggal bersama dengan si mati,” katanya dalam satu kenyataan, di sini hari ini.
Tambah beliau, mayat warga asing itu telah dibawa ke Hospital Sultan Ismail (HSI) di sini untuk proses bedah siasat.
“Polis masih menjalankan siasatan dan peringkat ini kes diklasifikasi sebagai kematian mengejut (SDR),” ujarnya.

Sementara itu, Ketua Balai Bomba dan Penyelamat Johor Jaya, Penolong Kanan Penguasa Bomba, Saiful Bahri Safar menerusi kenyataan berasingan memberitahu, pihaknya menerima panggilan bantuan mengangkat mayat daripada pihak polis pada pukul 12.11 tengah hari.
“Setibanya Pasukan Keluaran Operasi di lokasi, didapati seorang mangsa wanita dewasa berada di permukaan sungai dengan jarak 10 meter dari tebing sungai seperti yang dinyatakan oleh pihak polis.
“Mangsa telah disahkan meninggal dunia oleh petugas kesihatan di lokasi kejadian sebelum diserahkan kepada polis untuk tindakan lanjut,” katanya sambil memaklumkan operasi ditamatkan pada pukul 2.45 petang.-K! ONLINE.


KKMM teliti laporan audit prestasi capaian internet seluruh negara
Oleh ROHANA MOHD. NAWI

2 Februari 2022, 11:32 pm
KOTA BHARU – Kementerian Komunikasi dan Multimedia (KKMM) sedang meneliti satu kaedah pelaporan audit yang jelas bagi mengukur tahap prestasi kualiti capaian internet di seluruh negara.
Menterinya, Tan Sri Annuar Musa berkata, perincian mengenai perkara itu sedang dibincangkan bersama Suruhanjaya Komunikasi dan Multimedia Malaysia (SKMM) bagi memastikan ia dapat dilaksanakan dengan kaedah yang terbaik.
Katanya, pihak kementerian juga sudah mengarahkan SKMM di setiap negeri agar sentiasa membuat audit kawasan yang sering mengalami capaian internet yang tidak stabil.
“Selain itu, satu kajian bersama dengan syarikat telekomunikasi (telco) yang terlibat juga perlu dijalankan.
“Sekarang ini kita sudah memperkasakan capaian internet di setiap negeri. SKMM sedang melihat masalah (capaian internet) yang masih berlaku di kawasan terbabit,” katanya.
Beliau berkata demikian kepada pemberita selepas menghadiri Mesyuarat UMNO Ketereh dan Pelancaran Mesin Automatik Mudah Alih (ATM) Beras di Kompleks Yayasan Kemiskinan Kelantan (YKK) di sini hari ini.

Annuar yang juga merupakan Ahli Parlimen Ketereh berkata, kaedah itu perlu dilakukan untuk memperbaiki kelemahan sedia ada dan tidak bergantung dengan laporan daripada syarikat Telco semata-mata. -K! ONLINE.


Coca-Cola, PepsiCo. sumbang bahan plastik tertinggi dunia
Oleh KOSMO!

2 Februari 2022, 9:30 pm
MANILA – Syarikat Coca-Cola dan PepsiCo. telah disenaraikan sebagai penyumbang bahan plastik tertinggi di dunia dalam tempoh empat tahun berturut-turut, lapor laman berita Wion News semalam.
Kedudukan tersebut dikeluarkan oleh Break Free From Plastic yang merupakan sebuah badan penggerak global yang menuntut pengurangan besar-besaran dalam penggunaan plastik pakai buang serta mendesak penyelesaian jangka panjang kepada krisis pencemaran plastik.
Unilever, Nestle, Procter and Gamble, Mondelez International, Philip Morris International, Danone, Mars dan Colgate-Palmolive merupakan beberapa jenama lain yang disenaraikan menjadi pencemar teratas pada tahun 2021.
Pengeluaran plastik global dilaporkan meningkat daripada 20 juta tan metrik pada 1966 kepada 381 juta tan metrik pada 2015, peningkatan 20 kali ganda dalam tempoh setengah abad, demikian menurut laporan tersebut.
“Sesetengah syarikat telah memberi tumpuan kepada projek-projek kitar semula tetapi itu tidak cukup baik. Kita perlu kurangkan pergantungan terhadap pembungkus pakai buang dan kami mahu melihat mereka bertindak untuk mengurangkannya,’’ jelas penasihat dasar kanan di Tearfund, Joanne Green.
“Kami mahu mereka untuk kumpulkan barangan yang mereka jual. Coca-Cola sudah pun melakukannya di peringkat global tetapi kami mahu mereka melakukannya bagi setiap negara,’’ tambahnya.

Menurut Bank Dunia, kira-kira 93 peratus sisa di negara berpendapatan rendah telah dibakar di jalan raya, tanah lapang atau laluan air mengalir yang dilihat menghalang aliran longkang, menyebabkan banjir dan memburukkan lagi penularan penyakit bawaan air. – Agensi


Pakar tangkap ular kritikal dipatuk tedung selar
Oleh KOSMO!

2 Februari 2022, 7:30 pm
NEW DELHI – Seorang penangkap ular terkenal di India kritikal selepas dipatuk pada bahagian pahanya ketika cuba menangkap seekor ular tedung selar , lapor portal berita MailOnline semalam.
Vava Suresh, 48, yang terkenal di negeri Kerala, ketika kejadian sedang melakukan tugas-tugas menangkap dan menyelamat seekor ular tedung selar atau King Cobra di Tamil Naidu, Isnin lepas.
Menerusi rakaman video oleh penduduk setempat, dia dipatuk oleh ular sepanjang tiga meter itu pada bahagian paha kanan ketika cuba memasukkan reptilia itu ke dalam sebuah karung.
Vava bagaimanapun mampu bertahan untuk seketika dan memasukkan ular tersebut ke dalam karung sebelum terjatuh dan pengsan. Dia dikejarkan ke hospital dan menerima rawatan daripada pakar.
Menurut laporan akhbar Hindustan Times, Vava telah pun mula bernafas dengan sendiri meskipun masih tidak sedarkan diri dan dirawat di unit rawatan rapi.
Pakar perubatan menjelaskan bahawa ia akan mengambil sedikit masa untuk menghilangkan kesan bisa ular secara penuh, namun keadaan Vava mungkin boleh pulih seperti biasa.

Sepanjang karier selama 20 tahun, Vava mendakwa telah menyelamatkan beribu-ribu ekor ular dan pernah dipatuk sebanyak beratus-ratus kali. – AGENSI


PDRM cadang hukuman sebat kepada PATI
Oleh YATIMIN ABDULLAH

2 Februari 2022, 7:26 pm
PASIR MAS – Polis Diraja Malaysia (PDRM) sedia mengemukakan cadangan kepada pihak kerajaan agar mengenakan hukuman sebat kepada pendatang asing tanpa izin (PATI) yang ditangkap secara berulang ke negara ini.
Pengarah Jabatan Keselamatan Dalam Negeri dan Ketenteraman Awam (KDNKA), Datuk Hazani Ghazali berkata, hukuman itu sebagai salah satu bentuk penjaran kepada kepada golongan berkenaan supaya tidak mengulangi kesilapan tersebut.
Menurutnya, selain itu, PDRM turut memburu warga tempatan yang menjadi dalang termasuk tekong darat membawa masuk PATI ke negara ini menggunakan pangkalan haram.
“Meskipun kawasan yang digunakam itu milik individu, namun kita tetap dikira ia sebagai pangkalan haram. Jika pemilik terlibat secara langsung, mereka sudah dikira sebagai tekong darat,” katanya ketika ditemui pemberita selepas Program Tangan Bersalaman di Ibu Pejabat Polis Daerah (IPD) Pasir Mas di sini hari ini.
Pada majlis tersebut, Hazani turut menyampaikan sumbangan kepada sumbangan kepada keluarga angkat IPD Pasir Mas.
Hadir sama, Timbalan Ketua Polis Kelantan, Datuk Muhammad Zaki Harun dan Ketua Polis Daerah Pasir Mas, Asisten Komisioner Mohd. Nasaruddin M. Nasir.

Dalam perkembangan lain, Hazani memberitahu, rondaan berkuda oleh Pasukan Simpanan Persekutuan (FRU) di sempadan Malaysia-Thailand di negeri ini dijangka akan bermula pada Mac ini.
Katanya, rondaan tersebut merupakan usaha memperkukuhkan lagi dalam usaha membendung kegiatan jenayah rentas sempadan terutamanya penyeludupan.
“Sebagai langkah awal, unit berkuda FRU akan turun ke kawasan sempadan di negeri ini untuk membuat tinjauan terlebih dahulu sebelum memulakan operasi.
“Menerusi maklumat yang diterima, kita akan membuat ketetapan berapa jumlah kekuatan anggota diperlukan untuk penugasan tersebut,” ujarnya. -K! ONLINE.


Samun: Dua lelaki menyamar anggota polis diberkas
Oleh NOR AZIAH MAT NOH

2 Februari 2022, 11:35 pm
AMPANG – Tindakan dua lelaki menyamar sebagai anggota polis sebelum menyamun seorang pekerja warga asing di Taman Permata di sini 31 Disember lalu bertukar padah apabila ditahan polis.
Ketua Polis Daerah Ampang Jaya, Asisten Komisioner Mohamad Farouk Eshak berkata, kedua-dua suspek berusia 55 dan 35 tahun itu ditahan menerusi tangkapan secara berasingan di Pandan Indah dan Taman Muda pada Ahad lepas.
“Dalam kejadian pada pukul 1.20 tengah hari, mangsa berusia 39 tahun mendakwa dia didatangi seorang lelaki ketika sedang melakukan kerja ubah suai rumah di Taman Permata.
“Suspek bertindak memperkenalkan diri sebagai anggota polis yang menjaga kawasan tersebut sebelum meminta mangsa menyerahkan wang tunai sebanyak RM100 dan telefon bimbit kepadanya,” katanya dalam satu kenyataan hari ini.
Tambah Farouk, kedua-dua suspek ditahan mempunyai rekod jenayah lampau yang mana salah seorang daripada mereka mempunyai 14 rekod lampau berkaitan dadah dan jenayah manakala seorang lagi mempunyai tiga rekod lampau.
“Hasil ujian saringan awal air kencing dilakukan juga mendapati kedua-dua suspek positif dadah jenis methamphetamine dan telah direman selama lima hari bermula Ahad hingga esok bagi membantu siasatan.

“Kes disiasat mengikut Seksyen 392 dan Seksyen 170 Kanun Keseksaan kerana melakukan rompakan serta menyamar sebagai penjawat awam,” ujarnya. – K! ONLINE


Bukit Aman siasat OKT warga asing mati mengejut
Oleh NOR AZIAH MAT NOH

2 Februari 2022, 11:42 pm
KUALA LUMPUR – Jabatan Integriti dan Pematuhan Standard (JIPS) Bukit Aman menerusi Unit Siasatan Jenayah Kematian Dalam Tahanan (USJKT) akan melakukan siasatan berhubung kes kematian mengejut seorang lelaki warga asing yang juga Orang Kena Tahan (OKT) di Hospital Kajang di sini, hari ini.
Pengarahnya, Datuk Azri Ahmad berkata, Pusat Sehentian Ibu Pejabat Polis Daerah (IPD) Kajang menerima suspek warga Myanmar itu selepas diserahkan seorang lelaki tempatan didakwa mencuri sebuah motosikal pada pukul 5.30 petang Ahad lalu.
“OKT telah dihantar ke Hospital Kajang pada Isnin sekitar 8.10 pagi kerana mengadu tidak sihat dan pihak hospital memaklumkan suspek terpaksa ditahan di wad bagi menerima rawatan rapi.
“Pada pukul 1.05 pagi malam tadi, pihak Hospital Kajang telah memaklumkan bahawa OKT terbabit telah meninggal dunia dan punca kematian masih belum diketahui,” katanya dalam satu kenyataan sebentar tadi.
Jelas Azri, siasatan terperinci akan dijalankan USJKT bagi memastikan tiada unsur jenayah berhubung kematian suspek.
Terdahulu, OKT terbabit ditahan untuk membantu siasatan berhubung kes curi motosikal di bawah Seksyen 379A Kanun Keseksaan dan Seksyen 6(1)(c) Akta Imigresen 1959/63. – K! ONLINE.


Kebakaran tapak pelupusan sampah Pulau Burung tinggal 1 peratus
Oleh MOHD SYALMIZI HAMID

2 Februari 2022, 11:48 pm
SEBERANG PERAI – Kebakaran tapak pelupusan sampah seluas kira-kira 11.3 hektar di Pulau Burung, Nibong Tebal di sini hampir padam sepenuhnya apabila hanya tinggal satu peratus pada hari ke-22 hari ini.
Usaha pemadaman ketika ini diteruskan oleh pasukan dari Majlis Bandaraya Seberang Perai (MBSP), Majlis Bandaraya Pulau Pinang (MBPP) dan syarikat PLB Terang Sdn. Bhd. (PLB) selepas Jabatan Bomba dan Penyelamat Malaysia menamatkan operasi pada hari ke-20.
Pengerusi Jawatankuasa Alam Sekitar dan Kebajikan negeri, Phee Boon Poh berkata, operasi ketika ini diteruskan dengan kaedah korekan menggunakan jengkaut serta pancutan air oleh MBSP dan MBPP di sektor 4 dan 5.
Beliau berkata, tambakan tanah merah oleh PLB bagi ‘fire breaker’ dan laluan kecemasan yang baharu bagi sektor 3 dan 4 juga telah disiapkan.
“Manakala di sektor 1 dan 2, pemadaman dengan lori tangki MBSP dan MBPP dibuat di kawasan yang masih berasap.
“Peratusan terkini kawasan kebakaran adalah tinggal satu peratus dari keseluruhan kawasan di tapak fasa 1,” katanya dalam satu kenyataan hari ini.

Menurutnya, kebakaran telah dapat dikawal dan kerja pengorekan tanah oleh Jabatan Pengairan dan Saliran (JPS) diteruskan bagi untuk kerja penutupan kawasan yang telah terpadam.
Terdahulu, akhbar melaporkan kejadian kebakaran sejak hampir 3 minggu lalu itu membabitkan kawasan seluas kira-kira 11.3 hektar daripada keseluruhan 16.2 hektar.
Kejadian itu menyebabkan sebanyak 86 keluarga dengan kira-kira 400 penduduk yang tinggal berdekatan kawasan itu terpaksa dipindahkan bagi memastikan keselamatan nyawa mereka selain sepuluh buah sekolah turut ditutup tiga hari. – K! ONLINE.


Empat diberkas curi kenderaan, pecah premis perniagaan
Oleh NOR AZIAH MAT NOH

2 Februari 2022, 11:28 pm
KAJANG – Polis berjaya melumpuhkan sekumpulan individu dipercayai aktif melakukan aktiviti curi kenderaan dan pecah premis perniagaan, di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, empat individu tersebut ditahan menerusi tangkapan berasingan di Taman Kasturi Cheras dan Persiaran Tasik Kesuma Beranang.
“Empat suspek terlibat termasuk dua lelaki serta dua wanita berusia lingkungan 30-an.
“Hasil siasatan lanjut polis menemui sebuah van jenis Toyota Vanette serta dua motosikal jenis Honda EX5 yang mana kesemua kenderaan dilaporkan hilang di Kajang dan Batu 14 di sini,” katanya dalam satu kenyataan hari ini.
Jelasnya, polis turut menemui barang-barang peralatan dapur di dalam van terbabit hasil kegiatan jenayah pecah premis perniagaan yang dipercayai berlaku di sekitar Kajang.
“Kesemua suspek telah dibawa ke Balai Polis Kajang untuk tindakan lanjut dan kes disiasat di bawah Seksyen 379A Kanun Keseksaan kerana mencuri kenderaan motor.

“Orang ramai diminta untuk menyalurkan sebarang maklumat jenayah atau kemalangan kepada Ibu Pejabat Polis Daerah (IPD) Kajang atau balai polis berhampiran,” ujarnya. – K! ONLINE.


Selepas Nora Danish, MINAZ sunting Kilafairy
Oleh KOSMO!

2 Februari 2022, 6:00 pm
PETALING JAYA – Menepis tuduhan sengaja mencipta kontroversi atau publisiti murahan untuk melariskan produk, jenama MINAZ Hijab tetap percaya paksi ‘dakwah’ kecil mereka menggalakkan ramai wanita menutup aurat dengan bertudung tidak tersasar.
Malah jenama itu meluncur pada tahun 2010, mula diperkenalkan sebagai satu jenama fesyen modest tempatan yang memberi lebih fokus kepada wanita dan keluarga.
Selepas memperkenalkan Nora Danish untuk siri kempen MINAZ Hijab Blossom 2. 0 tahun lalu yang mengundang kontroversi kerana dilihat tidak selari dengan imej tudung dengan wanita ‘free hair’,  jenama itu kini menyunting Kilafairy pula untuk kempen sama  edisi 3.0 dipanggil Next Chapter.
Pemilihan anak kepada penyanyi era 1980, Rohana Jalil itu sebaliknya dipuji ramai bersandarkan imej sopan dan hijrah yang dimulakan sejak tahun 2020 itu.
Pengasas dan Ketua Pegawai Eksekutif jenama  tudung itu, Hafiza Datuk Abd Hamid  atau lebih dikenali dengan nama Pija MINAZ itu mempunyai sebab konkrit memilih Kilafairy atau nama sebenarnya, Syakila Nisha Jangir Khan.
“Bertepatan dengan kempen global Hari Hijab Sedunia, MINAZ mahu bawakan ikon berhijab dengan cerita tersendiri. Kisah penghijrahan Kilafairy dua tahun lalu memberikan kami inspirasi dalam merangka kempen Next Chapter.

“Ia sekali gus melantiknya sebagai muka hadapan kempen dengan sorotan episod seterusnya saat dia berhijrah memulakan kehidupan fasa berhijab,” katanya yang turut bertindak sebagai Pengarah Fesyen jenama itu.
Kata isteri kepada Tamizee Adzman itu, dia sendiri melihat Kilafairy sebagai inspirasi wanita bertudung.
“Lihat saja kesungguhannya untuk kekal istiqamah berhijab. Paling utama dalam menutup aurat dan kekal sopan, dia masih pandai bergaya. Saya sendiri menghormati pendiriannya untuk tampil dengan gaya yang sangat sopan sewaktu sesi fotografi kempen berlangsung.
“Malah dia sendiri lebih teliti memilih gambar yang tidak menjolok mata dan bersesuaian dengan kempen ini,” katanya.
MINAZ Hijab dilancarkan pada Ogos 2021 dengan taruhan signature printed Blossom Series MINAZ  pantas menjadi kegilaan wanita Malaysia.
Kejayaan koleksi terdahulu contohnya sebanyak 300,000 helai terjual selepas lima bulan dilancarkan turut berpanjangan kepada siri terbaru  menggunakan khidmat dan pesona Kilafairy. – K! ONLINE


New Zealand akhirnya terima kepulangan wartawan sarat hamil
Oleh KOSMO!

2 Februari 2022, 6:30 pm
WELLINGTON – Seorang wartawan dari New Zealand yang hamil dan terkandas di Afghanistan akhirnya dibenarkan pulang ke negara asalnya selepas kerajaan menawarkan pengecualian sekatan kemasukan, lapor akhbar The Guardian semalam.
Charlotte Bellis dalam satu kenyataan mengesahkan bahawa permohonannya untuk pulang ke New Zealand telah diluluskan dan dia akan kembali ke negara itu pada awal Mac ini.
“Kelulusan diberikan berdasarkan risiko berkaitan lokasi saya kini dan bukan disebabkan oleh kehamilan.
“Kami amat gembira untuk pulang ke rumah dan dikelilingi oleh ahli keluarga dan rakan-rakan pada waktu istimewa ini,” kata Bellis.
Tambah wanita itu, dia turut berterima kasih kepada rakyat New Zealand bagi sokongan yang diberikan selain turut meluahkan rasa kecewa dengan situasi yang perlu ditempuhinya itu.
“Saya akan terus mencabar kerajaan New Zealand untuk mencari penyelesaian kepada sistem kawalan sempadan bagi memastikan rakyatnya dapat pulang dalam keadaan selamat serta hak kami dilindungi,” ujarnya.

Bellis merupakan bekas wartawan koresponden di Afghanistan bagi stesen penyiaran Al Jazeera yang berpangkalan di Doha, Qatar.
Dia meletakkan jawatan pada November lalu kerana mendapati dirinya hamil.
Ini kerana ia adalah menjadi kesalahan untuk mengandung tanpa berkahwin di Qatar, justeru, Bellis merahsiakan kehamilannya ketika dia bersedia untuk pulang ke New Zealand.
Bagaimanapun, apabila dia tidak layak untuk mendapatkan pengecualian di bawah sekatan ketat sempadan New Zealand akibat Covid-19, Bellis hanya boleh berlindung di Afghanistan kerana ia merupakan negara lain di mana dia dan pasangannya mempunyai visa untuk tinggal.
Sementara itu, Timbalan Perdana Menteri New Zealand, Grant Robertson berkata, kerajaan menerusi sistem pengurusan kuarantin yang dikenali sebagai MIQ, telah menawarkan Bellis baucar MIQ.
“Kami mempunyai tempat kuarantin untuk Bellis, justeru, kerajaan menyaran agar dia menerima baucar tersebut,” katanya. – AGENSI


Harga petrol, diesel kekal sehingga 9 Februari depan
Oleh LUQMAN RIDHWAN MOHAMED NOR

2 Februari 2022, 5:19 pm
PUTRAJAYA – Harga runcit petrol RON97 kekal pada paras RM3.12 seliter berkuat kuasa esok sehingga 9 Februari depan.
Kementerian Kewangan (MOF) dalam satu kenyataan berkata, harga runcit petrol RON95 dan diesel juga kekal masing-masing pada paras RM2.05 seliter dan RM2.15 seliter.
Katanya, pengekalan harga bagi petrol RON95 dan diesel adalah bagi melindungi pengguna daripada harga minyak semasa di pasaran global yang berada pada paras yang tinggi.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Amaran ribut petir di 9 negeri petang ini
Oleh HARRITH HISHAM

2 Februari 2022, 5:37 pm
PETALING JAYA – Penduduk di Perlis, Kedah, Pulau Pinang, Perak, Selangor, Kuala Lumpur, Putrajaya, Johor, Sabah dan Sarawak dinasihatkan mengambil langkah berjaga-jaga ekoran amaran ribut petir beserta hujan lebat petang ini.
Jabatan Meteorologi (MetMalaysia) menerusi satu kenyataan di Facebook berkata, amaran cuaca buruk itu dijangka berlaku sehingga pukul 8 malam nanti.
“Amaran tersebut melibatkan keseluruhan kawasan di Perlis, Pulau Pinang, Perak Selangor, Kuala Lumpur dan Putarajaya.
“Di Kedah membabitkan Kubang Pasu, Pokok Sena, Padang Terap, Yan, Pendang, Kuala Muda dan Sik, Baling, Kulim dan Bandar Baharu.
“Manakala di Johor, cuaca buruk tertumpu di Pontian, Kulai dan Johor Bahru,” katanya.
Sementara itu, amaran yang sama turut dikeluarkan bagi Sarawak melibatkan bahagian Sri Aman, Sibu (Sibu dan Selangau), Mukah, Bintulu (Tatau) dan Miri sementara di Sabah Pantai Barat (Tuaran dan Kota Belud. -K! ONLINE.


UMNO ulangi komitmen kerjasama MN di Selangor
Oleh ABDUL RAZAK IDRIS

2 Februari 2022, 7:15 pm
KUALA SELANGOR – UMNO Selangor mengulangi komitmen kerjasama dengan Pas di bawah gabungan Muafakat Nasional (MN) walaupun ada negeri menamatkan kerjasama tersebut.
Menurut Pengerusi Perhubungan UMNO Selangor, Tan Sri Noh Omar, sejarah kerjasama MN di Selangor berbeza dengan negeri lain.
“Asas gabungan MN di negeri ini adalah demi agama, bangsa dan tanah air. Kewujudan MN di negeri ini, setelah Pas dan UMNO tewas disebabkan pertandingan tiga penjuru.
“Kerjasama MN di negeri ini akan dipertahankan hingga ada arahan baru daripada pucuk pimpinan. Walaupun di negeri lain, Pilihan Raya Negeri (PRN) diadakan tanpa kerjasama dengan PAS,”katanya ketika ditemui pemberita selepas merasmikan Pejabat Urusan Chinta Rich Sdn.Bhd.di Pasir Penambang hari ini.
Terdahulu, Pas memberi kata dua kepada segelintir kepemimpinan UMNO agar tidak sesekali meluaskan PRN sebagaimana di Melaka dan Johor ke negeri-negeri lain.
Presidennya, Tan Sri Abdul Hadi Awang dipetik berkata, sekiraya UMNO masih berdegil dengan langkah PRN, maka Pas mempunyai strategi tersendiri untuk mengajar rakan MN itu.

Noh turut memberitahu, MN Selangor tidak tergugat sama sekali dengan suasana politik di negeri lain dengan terus istiqamah memperkukuh kerjasama hingga Pilihan Raya Umum (PRU) bagi memastikan agenda merampas Selangor daripada Pakatan Harapan dapat dijayakan.
Dalam perkembangan sama, beliau berkata, UMNO dan Pas sedang berbincang untuk melantik ketua kampung atas semangat MN.
“Kita ada 400 kuota ketua kampung di bawah Kerajaan Persekutuan di negeri ini.
“Bagi membuktikan komitmen kerjasama Pas dan UMNO di bawah MN, kita berkongsi melantik ketua kampung dari kedua-dua parti tidak lama lagi,” ujarnya.-K! ONLINE.


Krisis kekurangan bekalan oksigen di India tidak berpenghujung
Oleh KOSMO!

2 Februari 2022, 5:30 pm
NEW DELHI – Krisis kekurangan bekalan oksigen untuk pesakit Covid-19 di hospital-hospital di India pada tahun lepas telah memberi amaran kepada dunia terhadap masalah yang kian meruncing dan menyebabkan kematian itu, lapor akhbar Saudi Gazette semalam.
Meskipun itu bukan kali pertama hospital di India berdepan dengan masalah tersebut, ia menimbulkan persoalan tentang sama ada bekalan akan kekal mencukupi apabila krisis kesihatan utama berlaku lagi.
Pada Mei 2021, hospital-hospital di India melalui tempoh paling sukar ketika kemuncak wabak Covid-19 sehingga menyebabkan masalah kekurangan bekalan oksigen.
Sebilangan hospital meletakkan papan tanda pemberitahuan yang memaklumkan ‘kehabisan bekalan oksigen’, manakala beberapa lagi meminta pesakit untuk mendapatkan rawatan di hospital lain.
Bagi para pemerhati, krisis itu dikaitkan dengan kelemahan perancangan oleh pihak berkuasa, terutamanya kerana ia bukan kali pertama bekalan oksigen menjadi masalah ketika krisis kesihatan di negara itu.
Pada 2017, seramai 70 kanak-kanak meninggal dunia di sebuah hospital kerajaan di negeri Uttar Pradesh disebabkan kekurangan bekalan oksigen apabila pihak pembekal berhenti menghantar bekalan disebabkan tunggakan bil.

Saiz negara India yang besar serta sistem industri penghasilan tong oksigen turut dikenal pasti sebagai faktor utama kepada krisis tersebut.
Hanya sebilangan kecil hospital yang mempunyai kemudahan menghasilkan sendiri bekalan oksigen, manakala selebihnya bergantung kepada bekalan daripada syarikat-syarikat swasta.
Selain itu, kilang-kilang pengeluaran oksigen turut bertumpu di timur India. Ini bermaksud trak kriogenik yang direka khas untuk membawa oksigen cecair perlu menempuh jarak jauh untuk sampai ke pembekal serantau.
Pembekal tersebut seterusnya akan memindahkan gas ke dalam bekas yang lebih kecil untuk dihantar ke hospital-hospital.
Bagi mengatasi masalah tersebut, beberapa langkah telah dilaksanakan, antaranya, kapal tangki tambahan diangkut dari luar negara, kapal tangki yang digunakan untuk membawa argon cecair dan nitrogen ditukar untuk membawa oksigen serta inovasi khas kereta api ‘Oksigen Ekspres’.
Pertubuhan Bangsa-Bangsa Bersatu (PBB) turut memberi fokus untuk mendapatkan peralatan penting seperti penumpu, ventilator dan kilang-kilang penghasilan oksigen serta melaksanakan langkah-langkah lain bagi mengurangkan kadar bilangan kes serius. – AGENSI


Henti warnakan bulu burung merpati
Oleh SAFINA RAMLI

2 Februari 2022, 5:22 pm
GEORGE TOWN – Sahabat Alam Malaysia (SAM) menyifatkan tindakan seorang peniaga mewarnakan bulu burung merpati dengan pelbagai warna sebagai satu bentuk keganasan terhadap haiwan.
Sehubungan itu, Presiden SAM, R.Meenakshi berkata, Jabatan Perkhidmatan Veterinar perlu mengambil tindakan terhadap peniaga yang menjual burung merpati yang digelar sebagai merpati pelangi itu dengan segera.
“SAM membantah sekeras-kerasnya amalan seorang peniaga dekat Tumpat, Kelantan yang menjual burung merpati yang diwarnakan dengan warna pelangi.
“Ini kerana tindakan tersebut adalah satu tindakan keganasan terhadap haiwan kerana merpati secara semula jadi mempunyai pigmen di seluruh badan mereka,” katanya dalam satu kenyataan di sini hari ini.
Menurut Meenakshi, meletakkan cat sintetik pada bulu burung merpati akan menjejaskan persekitaran semula jadi kepada haiwan berkenaan.
“Merpati yang dicat tidak berpeluang untuk menyertai merpati lain secara bebas, menyapu pewarna kimia pada merpati mengganggu keadaan semula jadi haiwan ini,” katanya. – K! ONLINE


BRO sambut baik keputusan kerajaan
2 Februari 2022, 7:22 pm
PETALING JAYA – Persatuan Peruncit Bumiputera (BRO) menyambut baik keputusan kerajaan melalui Mesyuarat Khas Majlis Tindakan Khas Sara Hidup Negara (NACCOL) terus komited menyelesaikan isu bekalan serta pengeluaran makananan terutamanya bagi ayam dan telur ayam.
Presidennya, Datuk Dr. Ameer Ali Mydin, berkata, pihak persatuan menghargai keputusan kerajaan yang membuka permit import ayam kepada semua pemegang Permit Kelulusan (AP) dan juga pembukaan AP kepada pengusaha-pengusaha pasar raya besar.
“Kerajaan telah menetapkan harga maksimum runcit bagi ayam standard juga dikurangkan sebanyak 20 sen yang menjadikan harga siling ayam pada RM8.90.
“Bagi memastikan penternak-penternak ayam tempatan kekal berdaya saing, BRO mengharapkan kerajaan akan terus memastikan langkah intervensi atau pemberian subsidi yang saksama kepada mereka dapat dimuktamadkan segera,” katanya dalam satu kenyataan hari ini.
Beliau yang juga Pengarah Urusan Mydin Mohamed Holdings Berhad menjelaskan, kesungguhan kerajaan Keluarga Malaysia pimpinan Perdana Menteri, Datuk Seri Ismail Sabri Yaakob jelas menyatakan keseriusan beliau menangani isu kenaikan harga barangan yang sedang berlaku di peringkat global.
“Pihak persatuan menyatakan komitmen dan usaha bagi memastikan aspirasi kerajaan dalam memastikan kawalan harga barangan dapat dicapai.

“Justeru itu, rakyat dan peniaga akan dapat manfaat seiring dengan keputusan yang telah dibuat tersebut,” ujarnya. – K! ONLINE.


Bapa gendong jenazah bayi naik motosikal sejauh 70 km
Oleh KOSMO!

2 Februari 2022, 5:15 pm
JAKARTA – Seorang lelaki di wilayah Sulawesi Selatan terpaksa membawa pulang mayat bayinya yang baru dilahirkan menggunakan motosikal kerana tidak mempunyai wang untuk menyewa ambulans, lapor laman berita Suara.com semalam.
Asdar, 29, dilaporkan membawa mayat bayinya dari daerah Bone ke daerah Sinjai dengan jarak sekitar 70 kilometer (km) selepas dilahirkan dalam keadaan pramatang.
Dia dikatakan menggendong mayat tersebut sambil membonceng motosikal dengan bantuan abangnya.
Menurutnya, dia pada ketika itu hanya mempunyai wang berjumlah 600,000 rupiah (RM174.94), sedangkan harga sewa sebuah ambulans adalah 700,000 rupiah (RM204.10).
Disebabkan hanya mempunyai wang sebanyak itu, Asdar merayu agar pihak hospital memberi kelonggaran kepadanya memandangkan jenazah bayinya perlu dikebumikan segera kerana waktu ketika itu adalah pukul 9 malam (waktu tempatan).
Bagaimanapun, pihak hospital berkata, jumlah wang sewaan tersebut telah ditetapkan dan mengikut peraturan hospital. Ia membuatkan Asdar tidak mempunyai pilihan lain selain membawa mayat bayinya menggunakan motosikal.

Selepas kejadian itu menjadi tular, pihak Hospital Datu Pancaitana daerah Bone mengeluarkan kenyataan dengan berkata bahawa terdapat salah komunikasi antara petugas hospital dan Asdar.
Pihak hospital mendakwa bahawa mereka telah bersetuju untuk melonggarkan jumlah pembayaran sewa yang sepatutnya berjumlah 700,000 rupiah (RM204.10), namun lelaki itu menolak tawaran tersebut.
Pemandu kereta jenazah juga didakwa sempat mengejar motosikal Asdar, namun lelaki itu meminta agar mayat anaknya dibawa sendiri menggunakan motosikal. – AGENSI


Kebocoran gas ammonia, 463 pekerja terselamat
Oleh ISKANDAR SHAH MOHAMED

2 Februari 2022, 5:09 pm
KUALA SELANGOR – Tindakan pantas bomba menutup kebocoran ammonia di sebuah kilang memproses ayam di Bagan Tengkorak di sini, berjaya menyelamatkan nyawa 463 pekerja daripada terhidu gas itu, hari ini.
Kejadian kira-kira pukul 1.10 tengah hari itu disedari pekerja kilang yang melihat kebocoran pada salah satu saluran paip di kilang tersebut.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan kecemasan pada pukul 1.20 tengah hari.
“Setibanya di lokasi, pemeriksaan mendapati berlaku kebocoran pada saluran paip gas ammonia yang menghasilkan bau amat kuat.
“Bomba dengan pihak pengurusan kilang kemudian melakukan pemantauan menyeluruh dan menutup semua injap saluran gas tersebut,” katanya ketika dihubungi Kosmo! hari ini.
Jelas Norazam, ketika kejadian terdapat seramai 463 pekerja berada di kilang itu masing-masing 290 lelaki dan 173 wanita.

“Tindakan pengosongan segera dilakukan dan kesemua pekerja itu diarah keluar ke kawasan selamat. Tiada kemalangan jiwa dilaporkan dan semuanya dalam keadaan selamat,” ujarnya. – K!ONLINE


‘Sabit terbang’ ke muka, Ellie Suriaty rasa bersalah
Oleh MOHAMMAD SHAHEMY AZMI

2 Februari 2022, 4:25 pm
PETALING JAYA – Pelakon berkaliber Ellie Suriaty dihantui rasa bersalah selepas tidak sengaja menyebabkan pelakon, Shahidan Izwan mengalami kecederaan apabila terkena sabit semasa menjalani penggambaran filem Telaga Suriram di Perlis, semalam.
Menerusi hantaran yang dimuat naik dalam Instagram miliknya, Ellie atau nama lengkapnya Ellie Suriaty Omar, 52, mengakui berasa sangat bersalah dan telah memohon maaf kepada Shahidan atas kejadian yang tidak disengajakan itu.
“Saya menyebabkan ‘kemalangan di set semalam ketika menjalani penggambaran Telaga Suriram. Ketika shoot (berlakon), sabit di tangan Mak Tijah (watak Ellie) terpelanting ketika bergelut dengan Jabet (watak Shahidan) sehingga terkena dahi dan hidungnya.
Tangkap layar permohonan maaf daripada Ellie menerusi Instagramnya.
“Saya minta maaf dan berasa sangat bersalah kepada Shahidan Izwan,” tulisnya.
Bagaimanapun, Ellie lega kerana pelakon itu tidak mengalami kecederaan serius dan telah dimaafkan Shahidan atas apa yang berlaku.
“Alhamdulillah. Syukur Allah SWT lembutkan hati Shahidan. Saya minta maaf sekali lagi,” katanya.

Sementara itu, menerusi perkongsian yang dimuat naik Shahidan dalam Instagram miliknya telah berkongsi kecederaan yang dialaminya pada hidung dan dahi selepas terkena sabit.
Suasana di set penggambaran filem Telaga Suriram selepas pelakon Shahidan tercedera akibat terkena sabit sewaktu menjayakan satu adegan pertarungan.
Shahidan atau lebih dikenali sebagai Iwang Ali menganggap kemalangan yang terjadi sebagai suatu pengalaman yang tidak boleh dilupakan.
“Kemalangan di set Telaga Suriram. Kenangan yang tidak boleh dilupakan. Sabit rumput terbang ke muka.
“Tiada siapa yang salah. Inilah adat semasa berlakon. Pasti aka nada perkara yang tidak diingini berlaku. Doakan saya cepat sembuh dan tidak sabar mahu masuk ke set penggambaran semula,” katanya.
Selain Ellie Suriaty dan Shahidan, filem Telaga Suriram yang diarahkan oleh pengarah Osman Ali turut dibintangi oleh pelakon Nabila Huda, Maya Karin, Farid Kamil dan Scha Alyahya. – K! ONLINE


Bot terbalik bawa lebih muatan, guna jeti tidak sah
Oleh AMREE AHMAD

2 Februari 2022, 4:07 pm
PUTRAJAYA – Insiden pelanggaran bot penumpang dengan bot nelayan di Jerteh, Terengganu kelmarin membongkar sikap tamak pengusaha yang mengabaikan aspek keselamatan di laut.
Rumusan itu antara hasil siasatan awal pasukan siasatan ditubuhkan Jabatan Laut Malaysia (JLM) bagi mengenal pasti punca nahas di muara Sungai Besut pada pukul 3.30 petang Isnin lalu.
“Ketika kejadian, bot Salzan Perhentian membawa seramai 29 penumpang, iaitu melebihi had dibenarkan JLM hanya 12 orang,” kata agensi tersebut lagi menerusi kenyataan di sini hari ini.
Bot penumpang dengan nombor pendaftarannya TKB 00465P itu dilaporkan mengangkut 15 orang dewasa, 13 orang kanak-kanak dan seorang bayi bersama-sama dengan dua kru dewasa.
Ia dalam perjalanan dari Pulau Perhentian ke jeti Kuala Besut sebelum berlanggar sebuah bot nelayan tempatan bernombor pendaftaran TFA 1601 yang ingin keluar dari muara berkenaan.
Akibat pelanggaran itu, kesemua penumpang dan kru bot serta bot nelayan jatuh ke laut sebelum diselamatkan pihak polis, bomba, Angkatan Pertahanan Awam Malaysia dan orang awam.

Seramai 11 orang termasuk dua kritikal, lapan separa kritikal dan seorang cedera ringan; telah dirujuk untuk susulan ke Hospital Besut manakala 22 orang lagi dibawa ke Klinik Kuala Besut.
Mengulas lanjut, agensi tersebut menerusi siasatan secara lisan dilakukan oleh JLM Wilayah Timur mendapati penumpang juga tidak pun memakai jaket keselamatan sewaktu kejadian itu.
“Penumpang berkenaan turut dilaporkan menaiki bot itu di jeti pendaratan persendirian tidak sah yang bukan di bawah selian atau kawalan daripada pihak JLM,” jelas agensi tersebut lagi. – K! ONLINE


Yaya sudah bergelar ibu
Oleh NOOR HAYATI MAMAT

2 Februari 2022, 4:36 pm
HULU TERENGGANU – Wanita kerdil memiliki ketinggian 118 sentimeter yang perkahwinannya bersama lelaki normal tular di media sosial pada April tahun lalu kini sudah bergelar ibu.
Syakila Norazma Amira Zuharsema, 28, yang cuma berketinggian 118 sentimeter (sm) selamat melahirkan bayi lelaki pada Jumaat lalu.
Dia yang mesra dipanggil Yaya berkata, bayi lelaki seberat 2.35 kilogram(kg) tersebut dilahirkan secara pembedahan di Hospital Sultanah Nur Zahirah, Kuala Terengganu pada pukul 1.47 tengah hari.
“Alhamdulillah bayi kami dilahirkan normal. Sepatutnya saya dijangka bersalin pada 25 Februari depan.
“Begitupun, pakar perubatan menasihatkan kelahiran dilakukan secara pembedahan sebulan lebih awal daripada jangkaan demi keselamatan saya dan bayi,” katanya ketika ditemui Kosmo! di rumahnya di Kampung Pengkalan Ajal di sini hari ini.
Yaya yang sedang berpantang berkata, dia dimaklumkan risiko kelahiran meningkat kerana fizikal kerdilnya dikhuatiri tidak mampu menampung kandungannya yang semakin membesar.

Dia dan suami, Muhammad Azri Zaidi, 20, bersyukur proses kelahiran secara pembedahan terbabit berjalan lancar.
“Kami sepakat menamakan cahaya mata pertama ini, Muhammad Ayden Adrian. Ia lambang percintaan sejati saya dan suami.
“Sejujurnya saya sangat bersyukur dengan susunan rezeki yang ditakdirkan Allah kepada saya. Disebabkan keadaan fizikal, dulu saya tidak pernah terfikir bertemu jodoh apatah lagi bergelar ibu,” katanya. – K! ONLINE


Jimin BTS kena apendiks positif Covid-19
Oleh HARYATI KARIM

2 Februari 2022, 4:32 pm
BAGAIKAN sudah jatuh ditimpa tangga, itulah nasib yang menimpa salah seorang anggota BTS, Jimin yang kini disahkan positif virus Covid-19 sebaik sahaja menjalani satu pembedahan akibat apendiks.
Menurut agensi pengurusannya, Big Hit Music, penyanyi berusia 30 tahun itu telah dikejarkan ke hospital pada 30 Januari lalu selepas mengalami sakit pada bahagian abdomen dan sakit tekak.
Jimin bagaimanapun telah selamat menjalani pembedahan apendiks dan ketika menerima rawatan di hospital dia ptelah disahkan positif Covid-19.
“Pembedahan telah berjalan dengan lancar dan Jimin sekarang dalam proses pemulihan selepas pembedahan berkenaan.
“Jangkitan virus Covid-19 yang dialaminya juga beransur pulih,” kata Big Hit Music dalam satu kenyataan rasmi.
Jimin merupakan anggota BTS keempat yang dijangkiti virus berkenaan selepas RM, Jin dan Suga yang disahkan positif Covid -19 pada Disember lalu.

Awal bulan ini Big Hit Music memberitahu bahawa, ketiga-tiga anggota BTS itu telah menamatkan kuarantin kendiri dan berterima kasih kepada peminat atas sokongan yang diberikan semasa mereka dijangkiti virus tersebut.
“Kami ingin memaklumkan bahawa RM dan Jin telah pulih sepenuhnya daripda virus “Covid-19 dan tempoh kuarantin mereka telah berakhir pada 4 Januari lalu. Mereka yang menjalani kuarantin kendiri dan rawatan di rumah selama 10 hari sejak 25 Disember lalu telah kembali bekerja seperti biasa.
“Jin yang mempunyai gejala seperti demam ringan ketika mula mendapatkan rawatan di rumah juga telah pulih sepenuhnya,” ujar kenyataan rasmi Big Hir Music.


Lelaki Myanmar mati dalam pergaduhan
Oleh MOHD SYALMIZI HAMID

2 Februari 2022, 4:17 pm
SEBERANG PERAI – Polis menahan seorang lelaki warga Myanmar bagi membantu siasatan berhubung kematian rakan senegaranya di belakang sebuah hotel di Bandar Sunway Seberang Jaya di sini semalam.
Polis menerima maklumat daripada orang awam berhubung penemuan mayat seorang lelaki dalam keadaan mukanya berlumuran darah kira-kira pukul 2.45 petang.
Ketua Polis Daerah Seberang Perai Tengah, Asisten Komisioner Shafee Abd. Samad berkata, siasatan mendapati mangsa dipercayai warga Myanmar berusia 40-an yang telah meninggal dunia di tempat kejadian.
“Mangsa disyaki telah ditetak menggunakan senjata tajam oleh rakan senegaranya dalam kejadian pergaduhan.
“Mayat mangsa kemudiannya dihantar ke Hospital Seberang Jaya bagi urusan bedah siasat,” katanya dalam satu kenyataan hari ini.
Beliau berkata, suspek berusia 30-an yang ditahan turut mengalami kecederaan parah pada kepala, manakala punca kejadian masih dalam siasatan pihak polis.

Menurut Shafee lagi, pihaknya meminta orang ramai yang menyaksikan kejadian itu agar tampil membantu siasatan dengan menghubungi pegawai penyiasat Mohd. Hidayat Saridin di talian 019-4474040 atau 04-5382222.
Kes tersebut disiasat mengikut Seksyen 302 Kanun Keseksaan kerana membunuh. – K! ONLINE


Lelaki ditahan tidur dalam kereta rupanya buruan polis sejak 19 tahun lalu
Oleh ROSLIZA MOHAMED

2 Februari 2022, 4:13 pm
GUA MUSANG – Seorang lelaki yang ditahan selepas dia dipercayai tertidur dan memberhentikan kereta di tepi jalan di Kampung Kubang Edang, Bechah Keranji dekat Kota Bharu kelmarin rupa-rupanya suspek buruan polis sejak 19 tahun lalu.
Ketua Polis Kelantan, Datuk Shafien Mamat berkata, suspek yang berusia 38 tahun sebelum ini pernah ditahan dalam sekatan jalan raya (SJR) pada 2003 dan berjaya melarikan diri, namun tertinggal dokumen pengenalan dirinya.
Menurutnya, polis telah mengesan suspek selepas daripada kejadian itu, namun gagal sebelum berjaya menahan lelaki berkenaan kelmarin apabila penduduk Kampung Kubang Edang menemui sebuah kereta jenis Honda Civic dalam keadaan mencurigakan.
“Suspek ditahan dalam keadaan lalok dan polis turut merampas dua buah telefon bimbit, ubat batuk dan sebanyak 10,000 biji pil epam yang dianggarkan bernilai RM30,200 bersamanya.
“Selain itu, kita turut merampas sepucuk pistol semi auto jenama Zaroki, dua kelopak berisi 10 butir peluru 9 milimeter, dua bilah pedang samurai dan satu plastik putih mengandungi cecair disyaki ubat batuk di dalam kereta tersebut,” katanya pada sidang akhbar di Ibu Pejabat Polis Daerah Gua Musang di sini hari ini.
Shafien berkata, berdasarkan siasatan awal, suspek dipercayai membeli pistol dan peluru daripada seorang lelaki warga Thailand pada September tahun lalu pada harga RM2,200 untuk tujuan keselamatan diri.

Ujarnya, hasil soal siasat di lokasi dia ditahan, suspek telah membawa polis ke rumahnya yang terletak kira-kira 200 meter dari lokasi kereta itu ditemui.
Katanya, pemeriksaan di dalam rumah itu telah membawa kepada penemuan sebanyak 10,000 biji pil epam dan wang tunai RM54,000 dipercayai hasil jualan dadah-dadah tersebut.
Tambahnya, suspek direman selama tujuh hari bermula kelmarin dan kes disiasat mengikut Seksyen 8(a) Akta Senjata 1960, Seksyen 8 Akta Senjata Api 1971 (Penalti Lebih Berat) dan Seksyen 12(2) Akta Dadah Berbahaya 1952.
Kosmo! Online sebelum ini melaporkan, seorang lelaki ditahan selepas dia dipercayai tertidur dan memberhentikan kereta yang dipandunya di tengah-tengah jalan di Kampung Kubang Edang kelmarin.-K!ONLINE


Tiga pengikut kumpulan ‘Wali Tujuh’ ditahan ESSCOM
Oleh IVAN AMIRUL

2 Februari 2022, 5:05 pm
LAHAD DATU – Tiga pengikut kumpulan ‘Wali Tujuh’ yang membawa ajaran batin dan kebal ditahan Pasukan Kawasan Keselamatan Khas Pantai Timur Sabah (ESSCOM) dalam serbuan di sebuah rumah pekerja di Ladang Bukit Keram, Kinabatangan semalam.
Komander ESSCOM Deputi Komisioner Hamzah Ahmad berkata, ketiga-tiga lelaki terbabit adalah pendatang asing tanpa izin (PATI) dan ditahan untuk siasatan lanjut oleh Ibu Pejabat Polis Daerah (IPD) Kinabatangan berikutan disyaki terbabit kegiatan ajaran meragukan.
“Beberapa barang peribadi milik salah seorang individu iaitu kalender putikaan, pisau, senjata jenis lastik dan pelbagai jenis tangkal dirampas turut dirampas susulan penahanan suspek terbabit.
“Berdasarkan risikan awal, kumpulan ini diketuai oleh seorang guru dengan dibantu dua individu.
“Kumpulan ini bergiat aktif sejak tiga bulan lalu dengan membawa ajaran ilmu batin dan kebal yang telah berkembang pantas serta cuba menarik minat penyertaan pekerja ladang khususnya warga asing di sekitar Lahad Datu dan Kinabatangan,” katanya dalam kenyataan hari ini.
Mengulas lanjut, Hamzah berkata, kumpulan terbabit pada waktu ini mempunyai seramai 20 pengikut terdiri daripada warga asing yang juga pekerja ladang di sekitar daerah berkenaan.

Menurut Hamzah, beliau mengingatkan orang ramai agar tidak terpengarah dengan ajaran atau dakyah baharu yang boleh menimbulkan ketidakharmonian dalam kalangan masyarakat setempat.
“Tindakan tegas akan diambil ke atas mana-mana individu dan kumpulan yang sengaja mengganggu gugat ketenteraman awam dan keselamatan di Zon Selamat Timur Sabah (ESSZONE),” katanya. – K! ONLINE


Jong-un dirakam berjalan tempang
Oleh KOSMO!

2 Februari 2022, 4:30 pm
PYONGYANG – Sebuah video yang memaparkan keadaan Pemimpin Tertinggi Korea Utara, Kim Jong-un, dalam keadaan seperti sukar untuk berjalan menjadi perhatian ramai selepas terdapat pelbagai spekulasi mengenai keadaan kesihatannya sebelum ini, lapor akhbar The Sun semalam.
Menerusi video terbaharu yang disiarkan dalam sebuah dokumentari bertajuk 2021: A Great Victorious Year terbitan stesen penyiaran tempatan, Korean Central TV itu, Jong-un memakai sehelai baju dan seluar yang longgar.
Beliau berjalan dalam keadaan berhati-hati ketika menuruni sebuah cerun di sebuah tapak pembinaan ketika cuaca hujan pada Ogos lepas.
“Beliau (Jong-un) menunjukkan sisi seorang bapa kepada rakyat Korea Utara dengan mengharungi salji, hujan dan angin ketika memikirkan keadaan negara dan penduduk yang dianggap seperti anaknya sendiri.
“Tubuh badannya benar-benar lesu dan beliau menunjukkan sisi keibuannya dengan menderita dan bimbang untuk merealisasikan impian setiap rakyat Korea Utara,” demikian menurut keterangan narator dokumentari tersebut.
Dokumentari tersebut dikeluarkan bagi menunjukkan keadaan tahun yang mencabar bagi Jong-un.

Ia juga membuktikan bahawa Jong-un menyedari keadaan paling sukar bagi krisis makanan di Korea Utara, di mana berjuta-juta penduduk negara itu dilaporkan berdepan dengan kebuluran.
Para pemerhati berpendapat, propaganda tersebut adalah cubaan untuk memutar belit keadaan berat badan Jong-un sebagai pengorbanan dan solidariti bersama penduduk yang sedang berlapar. – AGENSI


261 kemalangan di Melaka dalam tempoh lima hari
Oleh DIYANATUL ATIQAH ZAKARYA

2 Februari 2022, 4:22 pm
MELAKA – Polis trafik negeri ini merekodkan 261 kes kemalangan dengan satu membabitkan kejadian maut dalam tempoh lima hari musim perayaan Tahun Baharu Cina.
Ketua Jabatan Siasatan Penguatkuasaan Trafik (JSPT) Negeri Melaka, Superintendan Hasan Basri Yahya berkata, sehingga semalam, 56 daripada jumlah kes telah berlaku di persimpangan lampu isyarat.
Katanya, kemalangan berpunca apabila pengguna jalan raya cuba memotong barisan menyebabkan seramai 10 individu terlibat mengalami cedera parah, manakala 46 cedera ringan.
“Dalam tempoh lima hari Ops Selamat 17 yang dijalankan sempena Tahun Baharu Cina, kita telah merekodkan sebanyak 261 kes kemalangan termasuk satu kejadian maut.
“Kebanyakan kes berpunca daripada sikap tidak sabar pengguna jalan raya yang bertindak memotong barisan di lampu isyarat sehingga menyebabkan kecederaan dan menyusahkan orang lain,” katanya pada sidang akhbar selepas mengetuai Ops Selamat 17 di Plaza Tol Ayer Keroh di sini hari ini.
Mengulas lanjut mengenai penguatkuasaan operasi, beliau memberitahu JSPT telah mengeluarkan saman sebanyak 4,279 berjumlah RM1.28 juta terhadap pengguna jalan raya dalam tempoh sama. – K! ONLINE


Laut surut, Pulau Giam jadi tarikan di Pangkor
Oleh SHAMSUL KAMAL AMARUDIN

2 Februari 2022, 4:03 pm
LUMUT – Ratusan pengunjung mengambil kesempatan daripada kejadian air laut surut yang berlaku cuma beberapa hari dalam setahun di Pulau Pangkor untuk berjalan kaki dari Pantai Teluk Nipah ke Pulau Giam, sejauh kira-kira 400 meter.
Orang ramai mulai menyeberang kira-kira pukul 9.30 pagi ketika air mulai surut dan memperlihatkan beting pasir selebar satu meter seolah-olah seperti jambatan yang menghubungkan kawasan pantai menuju ke pulau tersebut.
Keadaan air surut itu bagaimanapun hanya berlaku selama dua jam dengan paras terendah dicatatkan ialah 0.3 meter atau paras buku lali lelaki dewasa, sebelum air kembali pasang menjelang tengah hari.
Difahamkan, hampir 500 orang mengambil kesempatan mengharungi air laut berjalan kaki ke pulau tersebut dalam tempoh berkenaan.
Seorang pengunjung, Ahmad Hafizuddin Abdullah, 25, bersama lima rakannya datang dari Pulau Pinang ke Pulau Pangkor semata-mata untuk merasai pengalaman berjalan kaki dalam air laut itu.
Dalam pada itu, seramai lapan anggota Bomba dan Penyelamat termasuk Pasukan Penyelamat Di Air (PPDA), tujuh anggota Angkatan Pertahanan Awam (APM), 10 anggota Persatuan Rekreasi Pangkor yang terdiri daripada ‘beach boy’, anggota Rela dan polis bertugas memantau situasi di kawasan tersebut.

Ketua Balai Bomba dan Penyelamat (BBP) Pulau Pangkor, Shah Al Haffiz Mohd. Redzuan berkata, pasukan itu sudah melakukan pemantauan sejak Isnin dengan melakukan pengawasan di darat dan di laut bersama agensi berkaitan. – K! ONLINE


Cara PTTI rangsang pelajar guna aplikasi online
Oleh KOSMO!

2 Februari 2022, 3:32 pm
PETALING JAYA – Sejak memperkenalkan aplikasi pembelajaran khas dalam talian  tahun lalu, pusat peningkatan akademik dan pakar dalam membantu pelajar Sijil Pelajaran Malaysia (SPM), PTTI rancak menarik perhatian pelajar dengan pelbagai cara.
Salah satu usaha demi menarik lebih ramai pelajar memuat turun aplikasi berkenaan, pusat ilmiah berkenaan turut menganjurkan
peraduan Aku Pilih PTTI dengan menawarkan hadiah lumayan dan menarik.
Kali pertama diadakan sekitar September ke pertengahan Oktober tahun lalu dengan menawarkan hadiah iPad. Kali kedua pula dianjurkan dari tempoh 30 Oktober hingga 30 November tahun lalu, ganjaran tempat pertama berupa motosikal Yamaha Ego selain iPad turut diberikan kepada pemenang kedua serta ketiga.
Penyampaian motosikal berkenaan juga sudah diserahkan kepada pemenangnya, Muhammad Haizul Ahmad berusia 18 tahun dari Jitra, Kedah baru baru ini.
Pelajar Sekolah Menengah Kebangsaan Paya Kemunting itu menerima hadiah berkenaan menerusi wakil cikgu pusat terbabit, Muhammad Dzulfahmi Salehuddin di kediaman keluarganya di sana.

Ketua Pegawai Eksekutif PTTI, Siti Farhana Abu Osman atau lebih dikenali sebagai Cikgu Fana  berkata, peraduan diadakan lebih bersifat mempengaruhi pelajar lain untuk belajar secara efektif dan percuma menerusi aplikasi ditawarkan.
“Konsep atau konteks yang mahu diketengahkan adalah lebih kepada misi PTTI untuk lihat lebih ramai pelajar mendapat manfaat dari aplikasi terbabit.
“Semakin ramai pelajar itu mengajak kelompok rakannya untuk sama sama belajar dengan menggunakan aplikasi itu, semakin besar potensinya untuk menang.
“Situasi itu terjadi kepada Muhammad Haizul. Sejak dilancarkan aplikasi ini sudah dimuat turun lebih 30,000 pelajar untuk menikmati pembelajaran percuma,” katanya.
Tambah Cikgu Fana lagi, pusat kelolaannya itu sedang melancarkan kempen #SediaAwal yang memfokus kepada pelajar Tingkatan 4 yang bakal melangkah ke Tingkatan 5 pada bulan Mac depan.
“Menerusi kempen itu mereka dapat belajar secara percuma menerusi aplikasi itu dan boleh mendapatkan lebih 100 video pembelajaran percuma untuk persediaan awal. Malah duta kami, MK Clique dan Iman Troye juga menyokong usaha ini.
“Mereka percaya dalam bidang lakonan dan nyanyian juga memerlukan persediaan lebih awal sebelum membuat persembahan supaya dapat memberikan yang terbaik,” katanya.
Meraikan kemenangan Muhammad Haizul, pusat itu turut mengadakan sesi perkongsian virtual bersamanya disertai Iman Troye dan Pengurus Besar PTTI, Muhd Habibunajjar Sazali (Cikgu Habib) pada 1 Februari lalu. – K! ONLINE


Warga emas hilang: Kawasan pencarian diperluaskan
Oleh ZAKKINA WATI AHMAD TARMIZI

2 Februari 2022, 3:57 pm
SEREMBAN – Radius kawasan pencarian seorang warga emas yang hilang di Kampung Sega Tengah, Kuala Sawah, Rantau diperluaskan sejauh lima kilometer selepas operasi mencari memasuki hari ketiga hari ini.
Ketua Zon Seremban, Penguasa Kanan Bomba II, Khir Amir Ahmad berkata, pihaknya mengaturkan pencarian bermula dari rumah wanita tersebut iaitu, A. Sivapaki, 73, dan di sekitar ladang kelapa sawit di kampung berkenaan sehingga ke Loji Rawatan Air (LRA) Kuala Sawah, Rantau.
“Pada hari ketiga pencarian hari ini, seramai 48 orang anggota dari pelbagai agensi terlibat termasuk bomba, Polis Diraja Malaysia (PDRM) dan Angkatan Pertahanan Awam Malaysia (APM) serta keluarga turut terlibat mencari mangsa.
“Strategi kekuatan anggota yang sama akan digunakan bermula pukul 2 petang ini dan radius kawasan pencarian akan diperluaskan sejauh lima kilometer sehingga ke LRA Kuala Sawah, Rantau di sini,” katanya kepada pemberita hari ini.
Kosmo! sebelum ini melaporkan seorang wanita warga emas, A. Sivapaki hilang ketika mencari lembu peliharaannya di kawasan ladang sawit di Kampung Sega Tengah, Kuala Sawah, Rantau.-K!ONLINE


5,736 kes baharu dilaporkan hari ini
Oleh SITI A'ISYAH SUKAIMI

2 Februari 2022, 3:53 pm
PUTRAJAYA – Jangkitan baharu Covid-19 hari ini meningkat dengan 5,736 kes dilaporkan.
Semalam, kes harian negara merekodkan sebanyak 5,566 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data setiap hari bagi laman CovidNow adalah dikemas kini sekali gus selepas tengah malam,” menurut ciapan Twitter beliau di sini hari ini. – K! ONLINE


Pemandu mabuk dicekup provokasi, nyaris langgar polis
Oleh ISKANDAR SHAH MOHAMED

2 Februari 2022, 3:09 pm
KLANG – Tindakan seorang pemandu mabuk melakukan provokasi selepas nyaris melanggar anggota polis mengundang padah apabila dicekup di Persiaran Raja Muda Musa di sini, awal pagi tadi.
Dalam kejadian pukul 1.50 pagi itu, lelaki berusia lingkungan 30-an yang memandu kereta BMW berkenaan dipercayai memandu laju dan sempat berhenti di sekatan jalan raya tersebut.
Timbalan Ketua Polis Daerah Klang Selatan, Superintendan Rahmat Ariffin berkata, ketika kejadian sepasukan anggota polis trafik menjalankan Ops Mabuk di laluan itu bermula kira-kira pukul 11 malam tadi.
Katanya, suspek ditahan selepas didapati membuat provokasi dengan cuba menghalang tugas dan nyaris melanggar anggota polis.
“Selain menemui botol minuman keras di dalam kereta itu, hasil saringan kandungan alkohol lelaki berkenaan didapati melebihi had dibenarkan.
“Justeru, suspek diberkas dan dibawa ke Balai Polis Trafik Klang Selatan untuk tindakan lanjut,” katanya ketika dihubungi Kosmo! hari ini.

Jelas Rahmat, pemandu itu bagaimanapun kemudian dibebaskan dengan jaminan polis.
“Kes disiasat mengikut Seksyen 45 A (1) Akta Pengangkutan Jalan 1987 kerana memandu kenderaan di bawah pengaruh alkohol melebihi had ditetapkan,” katanya.
Dalam perkembangan sama, beliau menegaskan sebanyak 35 saman dikeluarkan termasuk kesalahan tiada lesen memandu dan pengubahsuaian kenderaan hasil pemeriksaan terhadap 75 kenderaan.
“Tiga individu ditahan selepas didapati memandu dalam keadaan mabuk,” katanya. -K!ONLINE


Kerajaan tidak campur tangan siasatan RCI Tabung Haji
Oleh MOHAMAD HAFIZI BIN MOHD SAID

2 Februari 2022, 3:00 pm
SUNGAI SIPUT – Jabatan Perdana Menteri (Hal Ehwal Agama) tidak akan mencampuri siasatan Suruhanjaya Siasatan Diraja (RCI) berhubung isu berbangkit mengenai Tabung Haji (TH) dalam tempoh 2014 hingga 2020.
Menterinya, Senator Idris Ahmad berkata, pihaknya memberi kepercayaan penuh kepada pasukan yang memulakan tugas dengan mengadakan mesyuarat pertama Rabu lepas.
Menurut beliau, pasukan siasatan yang ditubuhkan di bawah Akta Suruhanjaya Siasatan 1950 (Akta 119) itu berkuasa bagi menyiasat isu-isu pengurusan dan operasi TH.
“Kita tidak masuk campur sebaliknya kita hanya beri senarai nama (anggota RCI) kepada Yang di-Pertuan Agong dan Baginda telah memberi tauliah, maka kita beri kebebasan kepada mereka untuk melakukan apa sahaja dalam RCI.
“Sikap kita dalam soal ini mesti tak nak ganggu perjalanan siasatan. Kita hanyalah nak tahu dapatan siasatan. Akhir nanti mereka akan berikan hasilnya dan itulah keputusannya,” katanya kepada pemberita selepas menyampaikan sumbangan kepada mangsa ribut dan puting beliung di Pusat Pemindahan Sementara Dewan Tawas di sini hari ini.
Idris juga berkata, kesemua enam ahli RCI yang dilantik merupakan individu berintegriti dan berautoriti serta mempunyai kepercayaan baik dalam kalangan masyarakat. – K! ONLINE


Culik diri sendiri, minta wang tebusan untuk beli hadiah Krismas
Oleh KOSMO!

2 Februari 2022, 3:30 pm
LONDON – Seorang wanita dari Blackpool, England, dijatuhi hukuman penjara 34 minggu kerana merancang penculikannya sendiri, lapor akhbar Daily Star semalam.
Tertuduh turut bertindak menghantar gambarnya yang diikat pada kerusi sebagai muslihat untuk mendapatkan wang tebusan bagi membeli hadiah Krismas.
Leah Jumeaux, 20, menghantar gambar dirinya yang diikat pada kerusi dan duduk bersebelahan dengan sepucuk pistol dalam kejadian pada Oktober 2020.
Dia berpura-pura menjadi penculik dirinya sendiri, menghantar pesanan kepada bekas teman lelakinya dan meminta wang tebusan sebanyak £2,000 (RM11,320).
Jumeaux hadir di Mahkamah Majistret Blackpool pada September tahun lepas atas dakwaan memeras ugut dan penipuan dengan perwakilan palsu.
Tertuduh kemudian diikat jamin sebelum dibicarakan di Mahkamah Diraja Preston dengan membuat pengakuan bersalah untuk mengurangkan hukuman bagi kesalahan penipuan pada Jumaat lepas.

Susulan itu, dia dijatuhi hukuman penjara 34 minggu di sebuah institusi pesalah juvana dan diarahkan membayar pampasan terhadap mangsa sebanyak £156 (RM883). – AGENSI


Lebuh Raya Utara-Selatan, Karak semakin sesak
Oleh HARRITH HISHAM

2 Februari 2022, 3:50 pm
PETALING JAYA – Aliran trafik di Lebuh Raya Utara-Selatan serta Lebuh Raya Kuala Lumpur-Karak (KLK) semakin sesak dan perlahan ekoran pertambahan kenderaan pada cuti umum.
Menerusi laporan trafik di laman web Lebuh Raya Malaysia (LLM), kenderaan dilaporkan bergerak perlahan bagi kedua-dua arah melibatkan dua lebuh raya tersebut.
Di KLK, trafik dilihat semakin sesak dan juga perlahan di kedua-dua arah Plaza Tol Gombak di KM19.8.
Manakala aliran trafik di sebelah selatan dilihat mula sesak di Seremban KM276.1 dan Port Dickson KM259.5 menghala ke Utara Barat.
Selain itu, trafik jugak dilihat mula sesak di Jasin KM178 dan Tangkak KM170.7 menyebabkan kenderaan bergerak secara perlahan.
Di sebelah utara, aliran trafik adalah lancar kecuali di Tapah KM324.4 menghala ke selatan dan Juru KM148 menghala utara.

Dalam pada itu, pengguna jalan raya diingatkan supaya merancang perjalanan bagi mengelakkan kesesakan lalu lintas di dua lebuh raya berkenaan. -K!ONLINE


Rumah lokasi ribut diawasi elak pencuri besi buruk
Oleh MOHAMAD HAFIZI BIN MOHD SAID

2 Februari 2022, 3:05 pm
IPOH – Polis mengawasi keselamatan di Kampung Tawas dan Taman Tasek Damai yang terjejas akibat ribut bagi mengelak kejadian curi melibatkan besi, kabel dan zink.
Ketua Polis Daerah Ipoh, Asisten Komisioner Yahaya Hassan berkata, rondaan dijalankan sejak Ahad lalu melibatkan kereta peronda, unit rondaan bermotosikal (URB) dan kehadiran anggota dari balai berhampiran.
Menurut beliau, pihaknya tidak menolak untuk berlaku kegiatan curi memandangkan masih terdapat barang seperti besi dan zink berselerak di kawasan tersebut.
“Setakat ini kita belum terima sebarang aduan berkaitan kecurian, begitu pun kawalan dan rondaan tetap dipertingkatkan.
“Besi dan zink-zink itupun boleh dikira berharga, jadi kita percaya ia mungkin akan dijadikan sasaran oleh-oleh pihak-pihak tertentu yang suka mengambil kesempatan,” katanya.
Yahaya turut menasihati mangsa-mangsa ribut di dua lokasi terlibat agar memberi perhatian pada aset-aset rumah sepanjang meninggalkan kawasan kediaman masing-masing.

Sementara itu kata Yahaya, sebanyak 305 laporan kerosakan rumah akibat kejadian ribut diterima dan polis menjangka angka itu akan bertambah memandangkan masih ada laporan baru diterima.
“Kita minta mana-mana mangsa yang terkesan dalam kejadian ribut segera buat laporan. Ini bagi memudahkan urusan terutama yang melibatkan tuntutan bantuan daripada kerajaan,” katanya. – K! ONLINE


Bomba selamat tiga lelaki berkayak hanyut masuk pusaran air
Oleh ZAKKINA WATI AHMAD TARMIZI

2 Februari 2022, 3:44 pm
PORT DICKSON – Tiga individu yang sedang berkayak diselamatkan anggota bomba selepas mereka dihanyutkan dan termasuk ke dalam kawasan pusaran air dalam kejadian di Pantai Tanjung Tuan di sini pagi tadi.
Komander Operasi, Balai Bomba dan Penyelamat Port Dickson, Zainal Leman berkata, pihaknya mendapat panggilan mengenai kejadian berkenaan pada pukul 8.01 pagi.
“Setibanya di lokasi kejadian kami mendapati terdapat tiga orang lelaki sedang berkayak dan dihanyutkan dalam pusar air selama 30 minit. Tindakan kami adalah mengiringi kesemua mereka menggunakan bot sehingga ke pesisiran pantai.
“Saya difahamkan mangsa sedang memancing dan ombak yang besar telah membawa kayak ke tengah menuju ke pusaran air dan ke tengah laut” katanya hari ini.
Menurut Zainal, pihaknya telah menggunakan sebuah bot jenis aluminium bagi melakukan operasi mencari dan menyelamat menuju ke tengah laut bagi menyelamatkan ketiga-tiga individu berkenaan.
“Kesemua mangsa berada dalam keadaan selamat,” katanya lagi. – K! ONLINE